Eskoletan inposiziorik eta doktrinamendurik ez - GARA\nJon Urrusolo LAB-Irakaskuntzako arduraduna\nEskoletan inposiziorik eta doktrinamendurik ez\nPlanak erabateko nagusitasuna ematen die ETAren biktimei, eskoletan euren presentzia bermatzea ezinbestekoa dela adieraziz; hori hezkuntza ikuspegitik desegokia da eta tentsionamendua besterik ez dakar Isabel Celaa Hezkuntza sailburuari, Patxi Lopezi, eta Basagoitiri eskola ezin dutela euren interesen mesedetan erabili esan behar diegu\nEskoletan ETAren biktimen testigantzak jasotzeari eta lantzeari bide emateko, Bizikidetza Demokratikoa eta Indarkeriaren Deslegitimazioa (2010-2011) izenburupean Patxi Lopezen Jaurlaritzak aurkeztu duen dokumentua hautsak harrotzen ari da, eta noski, sindikalgintzatik ere badugu zer esana. Lehenik eta behin, LABetik nabarmendu nahi dugu dokumentuak duen izaera ez dela hezkuntzari lotua, erabat politikoa baizik, PP-PSOEren irizpide politikoei erantzuten diena, hain zuen ere. Are gehiago, dokumentua terrorismoaren aurkako lanabestzat jotzen dute. Lehenago UPNk egin bezala, PP eta PSOE ongi jabetu dira hezkuntzak duen balio estrategikoaz, eta beste hezkuntza ekimenekin bezala, plan hau euskal herritarrak Espainiako ereduan asimilatzeko erabili nahi dute.\nSindikatu eta eragileokin partekatu gabeko dokumentua da. Lortu ere, geure iturriak baliatuz lortu behar izan dugu, atera kontuak. Aurki buletinean argitaratuko duten curriculum dekretuaren kasuan bezala, honetan ere sustatzaileak Gobernuan duten gehiengoaz baliatu dira, ez dute bestelako adostasunik bilatu, nahiago dute «dekretazoaren» bidea euren erabakiak ezartzeko. Mozorro guztiak kendu dituzte eta garai bateko moduak erabiltzen ari dira, diktadurei dagozkienak, inposizioarenak.\nPlanak erabateko nagusitasuna ematen die ETAren biktimei, eskoletan euren presentzia bermatzea ezinbestekoa dela adieraziz; hori hezkuntza ikuspegitik desegokia da eta tentsionamendua besterik ez dakar. Ekimenak ez du zerikusirik giza eskubideen gaineko heziketarekin, eta Euskal Herrian dauden biktimen artean banaketa egiten du, existitzen diren biktimen eta ahanzturara kondenatutakoen artean. Estatuaren terrorismoa, tortura, genero indarkeria, lan istripuak... Halakoen biktimei buruz txintik ez. Biktima bakarrak, pentsamendu bakarra. PPk eta PSOEk ebatzi dute gure gizartean zeintzuk diren biktimak eta zeintzuk ez.\nPlanaren barruan, eta euren irizpide politikoek itsututa, giza eskubide indibidual eta kolektiboen gaineko heziketa integralarekiko konpromiso aktiboa eskatu eta bultzatu beharrean, irakasleei ETAren indarkeriaren aurrean jarrera aktiboa eskatzen diete eta, besteak beste, eskoletan ETAko biktimei omenaldiak egitea proposatzen dute. Eskola erabili nahi dute PPren eta PSOEren pentsamoldearen arabera. Ez da beste biktimez hitz egiten, nahiz eta horiek ere behar dituzten egia, justizia eta erreparazioa.\nZalantzarik gabe, PP eta PSOEren nahierako doktrinamenduari egokitzen zaion bertsioa proposatzen du planak. Horretarako, oraingoan biktima batzuei erabilera politikoa emango diete, euren paktuaren proiektu ideologikoa formatu honetan eskolaratzeko. Esan bezala, ez dago helburu pedagogikorik, politikoak baizik.\nDokumentuan eskolari gauzak argitasunez egitea eskatzen zaio. Horrek zer esan nahi du, orain arte giza eskubideen lanketa iluntasunez egin dela? Edo argitasunez egitea PP eta PSOEk dioten bezala aritzea dela?\nEskola gizartearen isla da, gizartean dauden arazoak eskolan ditugu, eta jendartean dauden jatorri desberdineko bortizkeria adierazpenen biktimak ere badaude eskoletan: Espainiako Gerra Zibilean desagertutakoen senideen ondorengoak, torturatuak izan direnen seme-alabak, ETAko ekintzak jasan dituztenenak, Estatu gerra zikinaren helburu izan zirenenak, preso eta iheslarienak, lan istripuz hil direnenak, tratu txarrak eta genero indarkeria pairatu dituztenenak, langabeenak... Eta eskolari eta hezkuntzako langileoi dagokigu sufrimendu horrekin lan egitea, elkarbizitza eskolaren eta hezkuntzaren helburua izateaz gain, egunero praktikan jarri behar den helburua baita.\nDoktrinamendu hau aurrera eramateko materialik ez dagoen honetan, tutoretzari eta prestakuntzari arreta berezia eman nahi diete, tutoretza saioak balioen transmisiorako gune egokiak direlako. Prestakuntza arloan, berriz, hainbat ildo planteatzen dituzte: «eduki berriak» barneratzeko mintegiak, orientatzaile eta tutoreen prestakuntza espezifikoa, eta ikastaroak Garatu formazio eskaintzan. Egun ez dakigu prestakuntza jarduera hauetan eskainiko den edukia zein izango den, norekin adostuak diren, nork emango dituen.\nPlanak ez du adostasunik lortuko, ez arlo politikoan, sozialean, sindikalean, ezta eskola komunitatean ere. Hori bai, ikastetxeetan, familien artean, eskola komunitatean kohesioa landu beharrean, tentsionamendu iturri izango da, polarizazioa areagotuz.\nLABetik dei egiten dugu, plana irakurtzera, ezagutzera eta borrokatzera. Dagoeneko hainbat gurasok hedabideetan azaldu dute biktimak eskolara joango diren egunean euren seme-alabak ez dituztela bidaliko. Bide horretan, gurasoek, hezkuntzako langileek eta ikasleek planarekiko desadostasuna plazaratu behar dugu. Isabel Celaa Hezkuntza sailburuari, Patxi Lopezi, eta Basagoitiri esan behar diegu eskola ezin dutela euren interesen mesedetan erabili. Horregatik eskola komunitateari eta gizarteari oro har Celaa sailburuari desadostasuna ager diezaioten dei egiten diegu.


Euskal Herriko esne sektorearen etorkizuna eztabaidagai, langileen elkartasunaren ikuspegitik | LAB SINDIKATUA\nZerbitzu Pribatuak Elikagaigintza Euskal Herriko esne sektorearen etorkizuna eztabaidagai, langileen elkartasunaren ikuspegitik\nEuskal Herriko esne sektorearen etorkizuna eztabaidagai, langileen elkartasunaren ikuspegitik\nLABek antolatuta jardunaldia egin da Donostian, langileon ikuspegitik Euskal Herriko esne sektorearen egoera aztertzeko eta etorkizunaz hausnartzeko. Sektorearen egoera eta lan baldintzak bere osotasunean aztertu nahi izan dira, langile ikuspegi ahalik eta zabalena jasotzeko nahiarekin. Horregatik, eremu ezberdinetako ordezkariek hartu dute parte: esnea ontziratzen duten langileak, baserritarrak eta esnea garraiatzen duten garraiolariak, besteak beste.\nEsne sektorean lanean dabiltzan arlo ezberdinetako langileak elkarri bizkarra emanda ari dira, bakoitza berean. Ekimen honekin elkarren berri izatea bilatu du LABek, elkar ulertzea eta harremanetan sakontzea alegia, guztion lan baldintzak era berean hobetu eta sektorearen etorkizuna bermatzeko.\nJardunaldia aukera bikaina izan da gogoeta eta ikuspegi ezberdinak mahai beraren bueltan partekatzeko. LABetik ondorio nagusi bat atera dugu: ez da egia langile batzuren lan baldintzetan hobera egiteko beste batzuk kaltetu behar direnik. Baieztapen maltzur hori uxatzearekin batera, arduraz jokatuz, langileon elkartasunean sakontzea eta sektorearen etorkizuna bermatzea biak bateragarriak direla argi geratu da gaurkoan. Bateragarriak ez ezik, beharrezkoak ere bai.


Irekia Eusko Jaurlaritza - Gobierno Vasco :: EHAA xedapena 201904080\nAldizkariaren data: 2019-09-04 Aldizkari honetan argitaratua: 2019167\nAGINDUA, 2019ko abuztuaren 27koa, Kultura eta Hizkuntza Politikako sailburuarena, «Tosta» eta «Hizkuntza Aniztasunaren Europako Foroa» proiektuen hedapenari jarraipena emateko eta «Hitzargiak» proiektua garatzeko eta gauzatzeko Donostia/San Sebastián 2016 Fundazioaren eta Kultura eta Hizkuntza Politika Sailaren arteko lankidetza-hitzarmena baimentzeko eta sinatzeko Hizkuntza Politikarako sailburuordeari eskuordetza emateko dena.\nGaiak: ESKUMEN-UZTEA; LANKIDETZA-HITZARMENAK; KULTURA ETA HIZKUNTZA POLITIKA SAILA\nXedapenaren data: 2019-08-27\nHurrenkenaren zenbakia: 201904080\nEuskal Autonomia Erkidegoko Administrazioaren sailak sortu, ezabatu eta aldatzen dituen eta horien egitekoak eta jardun-arloak finkatzen dituen Lehendakariaren azaroaren 26ko 24/2016 Dekretuaren 14. artikuluan zehaztutako egitekoak eta jardun-arloak dagozkio Kultura eta Hizkuntza Politika Sailari; egiteko eta jardun-arlo horiek sailburuaren zuzendaritzapean gauzatuko dira.\nApirilaren 11ko 82/2017 Dekretuak, Kultura eta Hizkuntza Politika Sailaren egitura organikoa eta funtzionala ezartzen duenak (EHAA, 76 zk., 2017ko apirilaren 21ekoa), ezartzen duenez, «Gobernu Kontseiluaren aldez aurretiko baimena behar ez bada, sailburuari dagokio sailaren alorreko hitzarmenetarako eta akordioetarako baimena ematea, baita horiek sinatzea ere».\nSektore Publikoaren Araubide Juridikoari buruzko urriaren 1eko 40/2015 Legearen 9. artikuluaren arabera, «Administrazio publikoetako organoek beste organo batzuei eskuordetu diezazkiekete beren eskumenak, baldin eta organo horiek administrazio berekoak badira, nahiz eta hierarkikoki bata bestearen mendekoa ez izan, edo administrazio horiei lotuta edo administrazio horien mendean dauden organismo publikoak edo zuzenbide publikoko entitateak badira». Halaber, ezartzen du, Euskadiko Autonomia Erkidegoaren kasuan, dagokion Ebazpena Euskal Herriko Agintaritzaren Aldizkarian argitaratu behar dela.\nGure lege-araubidean, ekainaren 30eko 7/1981 Legearen 39.4 artikuluak ezartzen duenez, «Sailburuek, aginte-mailaz menpeko zaizkien ihardutze-sailen edo bere Sailaren menpeko ihardutze-erakundeen esku utzi ahal izango dute bere aginteen egiterapena», artikulu horretan bertan zehazten diren egitekoena izan ezik.\nLege horren 30. artikuluaren ondorioz ere, «Sailburuordeak, dagokion Saileko-Sailburuaren Artezkaritzapean, Sailaren sortarazte edo ihardutze-egiturapenerako Dekretoak eman eta Sailburuak eskura diezaizkion egiteko eta aginteen artezkaritza eta egiterapena beretzakotzen ditu».\nLehenengoa.– Hizkuntza Politikarako sailburuordearengan eskuordetzea «Tosta» eta «Hizkuntza Aniztasunaren Europako Foroa» proiektuen hedapenari jarraipena emateko eta «Hitzargiak» proiektua garatzeko eta gauzatzeko Donostia/San Sebastián 2016 Fundazioaren eta Kultura eta Hizkuntza Politika Sailaren arteko lankidetza-hitzarmena baimentzeko eta sinatzeko eskumena.\nBigarrena.– Eskuordetzeak Euskal Herriko Agintaritzaren Aldizkarian argitaratu eta biharamunean hartuko du indarra.


Libe Mimenza Castillo - Komunitatea - Anboto.org\n(Transmedia) ikerketa-ekintzan eta @behategia-n dabilen #ikertzaile #kazetari #komunikatzaile #sasisortzaile #ameslari #...\nLan eskaintza: Jostunak behar dira\n2014 abe 19 Elorrio\nKakorratza eskuetan hartu, artilea aukeratu, eta, korapiloz korapilo, ehuna josi. Ez naiz ni sastre lanetan esperimentatzen hasi den bakarra.\nSentimenduz blaitu zuten Kokein taldekoek Platerueneko agertokia\n2014 aza 13 Durango\nPlaterueneko Kantuaren Kantoiaren zikloaren barruko bigarren emanaldiari buruzko kronika idatzi du Libe Mimenza kazetariak. (Bideoaren egilea: Joxe Amantegi)\n2014 urr 03 Elorrio\nHeriotzak mututu egiten gaitu, barnera bildu, paralizatu, haserretu, amorruz bete. Kaleak begi tristez lausotzen dira, bisaia zurrun eta begirada galduz bete.\n2014 eka 27 Elorrio\nIkusmena Zenbaki eta ehunekoen zopa zifratu gara haientzat. Urte luzez, ilusioz ikasitakoak etxekoentzat. Formakuntza eta lana uztartuz ezagutu gaituzte lagunek. Baina gazte langabeok, bizirautear...\nMemoria zor diegu\n2014 api 04 Elorrio\nOraindik etxean entzunak ditugu gogoan, asko sufritu dutenen negarra ukitzen dugu argazki zaharretan. Ahazteak hiltzea dakar.\nBa al dakizu elorrio hitzak zer esan nahi duen?\n2014 ots 04 Elorrio 1\n2014 urt 24 Elorrio\nDenboraren orratzak azkar doaz, baina denboraren lorratza emeki gardentzen da. Sukaldeko egutegiak zuri-beltzera egin zuen oharkabean, eta gaur, kakoa hutsik dago. Egunak erauzi genizkion urte zaha...\n2013 aza 08 Durangaldea\nKrisiaren aitzakian eta denon hobe beharrez artazien desfilea abiarazi zuten aspaldi. Behin hasi, eta ezin geratu, artazien desfile militarraren adikto bihurtu dira. Artaziak ugaltzeko betebeharra ...\n2013 ira 13 Durangaldea\nAdos, kirolak bizi-itxaropena luzatzen du. Kirolak, bizi-kalitatea hobetzen du. Baina, kirolak kutsatu ere egiten gaitu. Kirola hipermediatikoa eta monotematikoa da. Kirola ez da jokoa, kirola lehi...\n2013 eka 28 Durangaldea\n1. izond. Ezaguna eta agerikoa dena; jendaurrekoa. Maite Iturbek, eitb.com atariko langileak, 20 direla dio, baina M4F enpresako —EITBk berak bere burua azpikontratatzeko sortutakoa— 60 langile gr...\n2013 api 12 Durangaldea\nEz daukagu tiranoekin akabatzeko gogorik, ezta ausardiarik ere. Batzuek esango dute beldurrak itota gaudela, shock egoeran, eta horregatik ez daukagula pentsatzeko askatasunik.\n2013 ots 01 Durangaldea


Eta euskarak? - GARA\nEuri Albizu EHEko kidea\nBilbo da Euskal Herrian euskaldun gehien biltzen dituen udalerria. Aldi berean, ordea, Bilboko Udala da euskara ez bermatzeagatik salaketa gehien jaso duena. Kontseiluak Euskal Herriko udalerrien hizkuntza politiken neurketa egin duenean, 10etik 2,61 puntu lortu ditu Bilbokoak.\nArgi dago, Bilbon euskaldunok bigarren mailako hiritarrak garela, ez baitira gure hizkuntza eskubideak errespetatzen. Adibide garbiak dira alkatea erdaldun hutsa izatea, InfoBilbaok, Udalbatzak, «Bilbao» udal egunkariak eta Udaltzaingoak euskararekiko izandako begirune ezaren salaketak; azken hauen kasuan zerbitzua euskaraz emateari uko egiteagatik eta, ondorioz, Euskararen Erabilera Planak ezartzen duenari, hau da, zerbitzua herritarrak berak eskatutako hizkuntzan eskaintzea zehazten zuen arautegiari, muzin eginez.\nBilboko Udalean dagoen euskara planaren epeak edo plana bera betiko luza daitezke, epeak ez dira betetzen.\nUrraketaren beste adibide garbi bat Bilbon oraindik A eredua soilik eskaintzen duten lau eskola publiko egotea da. Aldi berean, aipatzekoa da, Miribillako eskolan haur hezkuntzan D eredua egon arren, euskalduntzea ez dagoela bermatuta, eta Udalak (Eusko Jaurlaritzarekin batera) eskumena duen arlo honetan ez duela euskaldunduko duen ereduaren aldeko lanik egin, ezta egiten ere. Guraso elkarteak eta euskalgintzak egoera tamalgarri honi irtenbideak aurkitzeko saioak egin badituzte ere, administrazioek, Eusko Jaurlaritzak eta Bilboko Udalak, ez dute pauso bat bera ere eman.\nPremiazkoa eta ezinbestekoa da lehentasuna aitortu, eta euskal herritarrek normaltasun osoz dagokien eskubideaz, euskara alor eta eremu guztietan erabil dezaten neurri zehatzak hartu eta aplikatzea. Euskal Herriaren eremu geografikoaz gainera, administrazioa, hedabideak, lan mundua, irakaskuntza, zerbitzu publikoak eta gainerako jendarte funtzio guztiak ere euskararen lurraldea dira. Hizkuntzaren lurraldetasun printzipioak, beraz, Euskal Herriaren lurralde osoa eta jendartearen funtzio guztiak euskararentzat normalizatzea eskatzen du.\nEuskarak lehentasunezko tratamendua izan behar du eta horretarako administrazioak, kasu honetan, Bilboko Udalak, neurriak hartu behar ditu benetan Bilbon euskaraz bizitzea posible izango bada. Udal ordenantzak euskararen inguruko lege-arauak ezartzen ditu herrian. Hau da, udalerrian euskararen marko juridikoa definitzen du. Horregatik, Euskal Herrian eta Bilbon herritarron hizkuntza eskubideak eta euskararen ofizialtasuna bermatzeko aukerarik ez dugun bitartean, hori bideratzeko tresna dugu udal ordenantza. Euskarak arautua egon behar du eta euskara normalizazio bidean jarriko duten neurriak hartu behar dira. Neurri horiek «euskararen ordenantzak» onartzean dautza. Txakurrak, semaforoak, «botelloia», antenak... araututa daude, euren ordenantzak dauzkate, eta euskarak?


Nafarroako Ospitaleak Erradioterapia Zentro berri bat abian jarri du azken belaunaldiko teknologiarekin\nNafarroako Ospitaleak Erradioterapia Zentro berri bat abian jarri du azken belaunaldiko teknologiarekin asteartea, 2007.eko urriak 23\nSanz Presidenteak gaur goizean Zentroa bisitatu du, datorren astelehenean, urriak 29, tratamenduei ekin egingo diena, eta egunean 130 eri artatuko dituena; urtean, berriz, 1.500\nSanz Presidentea eta Kutz kontseilaria Anastasio Rubio eta Miguel Ángel Dominguezen azalpenak entzuten, Nafarroako Ospitaleko zuzendari Mª Jesús Calvorekin batera. ( irudia handitu )\nNafarroako Gobernuko Presidente Miguel Sanz Sesmak, Nafarroako Ospitaleko Erradioterapia Zentro berria bisitatu du gaur goizean. Zentroa, azken belaunaldiko teknologiarekin hornituta dago, eta erradioterapia teknikekin tratatu daitezkeen tumore patologiak dituzten Foru Komunitateko eri guztiak artatzeko diseinatuta. Presidentearekin batera, Osasun kontseilari María Kutz Peironcely ere izan da.\nErradioterapia Zentro berriak, Nafarroako Ospitaleko perimetroan kokatuta dagoenak, 4.100 metro karratuko azalera du (orain arte helburu hauetarako erabilitako gunea baino hamar aldiz handiagoa), eta egunean 130 eri artatuko ditu (egun 90 artatzen ditu; beraz, zentroak gaur egun tratatzeko duen ahalmena 1,5 bidez handiagoa izango da). Zentro berri honen tratamenduak datorren astean hasiko dira.\nMinbizia duten erien %60ak erradioterapia jaso behar izaten du bere gaixotasunaren prozesuko uneren batean, eta zentro berri honek tratamendu hori 1.500 eriri inguru emango die, urtean. Horietatik, 1.200 eriek kanpo erradiazioa jasoko dute, ohikoena dena, eta beste 300 eriek brakiterapia tratamendua eta bestelako teknikak jaso ahal izango dituzte:\nErradioterapia zentroko partikulen azeleratzaileetako bat. ( irudia handitu )\n- Intentsitate Modulatuko Erradioterapia (IMRT), doitasun handiko teknika bat da, eta horren bidez tumore batean dosi zehatzak eman ahal dira. Teknikak tumorearen hiru dimentsioko formara egokitzen ditu erradiazio dosiak, eta baita tratatzen ari den bitartean eman daitekeen desplazamendura ere.\n- Erradiokirurgia, non erradiazioak bisturi moduan jarduten duen gaixorik dagoen zonalde gainean.\n- Ebakuntzabarneko erradioterapia, gorputza irekita egindako ebakuntza kirurgiko konbentzional batean aplikatzen da.\n- Brakiterapia, erradiazio iturriak tumoretik gertu edo horrekin kontaktuan kokatzean datza, zunden eta kirurgia behar dezaketen beste prozeduren bidez. Azkenik, "haziekin" egindako erradioterapia, prostataren minbiziaren aurka erabilitako teknika dena. Kasu honetan, erradiazio iturri txikiak (isotopoak) organo kaltetuan jartzen dira, tumorearen bilakaera kontrolatuta edukitzeko.


Marte 2020 - Elhuyar Aldizkaria\nHasiera » Erreportajeak » Marte 2020\nEspazio-agentzien planak betetzen badira, 2020an bost misio abiatuko dira Marterantz. Eta haietako hiruk, edo agian lauk, ibilgailu autonomo bat jarriko dute Marteren gainazalean. Garai garrantzitsua izango da, zalantzarik gabe, Marteren esplorazioan. Garrantzitsua Euskal Herriko Unibertsitateko Zientzia Planetarioen Taldearentzat ere, misio horietako bitan parte hartuko baitu.\nNASAk alde batetik, Europako eta Errusiako Espazio Agentziek elkarrekin bestetik, eta Txinakoak bestetik, Martera ibilgailu autonomo bana bidaltzeko asmoa dute 2020an. Indiak eta Arabiar Emirerri Batuek, berriz, orbitatzaile bat bidaliko dute, eta Indian aztertzen ari dira haiek ere ibilgailu bat bidaliko ote duten orbitatzailearekin batera. “Alde batetik, honelako misioek ekartzen duten garapen teknologiko izugarria motibagarria da edozein herrialderentzat”, dio Agustín Sánchez Lavega Euskal Herriko Unibertsitateko Zientzia Planetarioen Taldeko zuzendariak. “Eta, bestetik, lorpen zientifikoa dago. Pentsa misioren batean biziaren arrastoak topatzen badira”.\nZientzia Planetarioen taldeko ikertzaileek parte hartuko dute ExoMars 2020 misio europar-errusiarrean eta, batez ere, NASAren Mars 2020 misioan; eta horixe da, hain zuzen ere, bi misio horien helburu nagusia: biziaren arrastoren bat topatzea.\n“Dagoeneko dudarik ez dago Marteren gainazalean noizbait ur likidoa egon zela. Ez dakigu ze hedadura izan zuen, eta zenbat denboraz egon zen likido, baina bai lakuak, eta errekak izan zirela. Adibidez, orain Curiosity dabilen lekuan, Gale kraterrean, argi eta garbi menditik jaisten diren errekak daude”, azaltzen du Sánchez Lavegak. “Puntu garrantzitsu hori kontuan izanda, nik uste dut badagoela aukera inoiz jarduera biologikoren bat egon izanaren arrastoren bat topatzeko, nitxoren batean. Marteko geologiarekin azaldu ezin daitekeen arrastoren bat”.\nMars eta ExoMars\nHorixe bilatzen saiatuko dira Mars 2020 misioan, eta horretarako beste ibilgailu autonomo bat jarri nahi dute Marten. Ibilgailua gaur egun han dabilen Curiosityren oso antzekoa izango da, hark bezala 1.000 kg izango ditu, eta hainbat kamera, sentsore eta tresnaz hornituta egongo da. Horietako batzuk aurrekoen bertsio hobetuak izango dira, eta beste batzuk berriak; esaterako, SHERLOCK. Raman espektrometro bat da, eta molekula organikoak eta biomarkatzaileak detektatzeko balio du. “Orain arte ez da halako tresnarik eraman Martera. Funtsezkoa izango da bizi-seinaleak bilatzeko”, argitu du Sánchez Lavegak.\nAgustín Sánchez Lavega. Euskal Herriko Unibertsitateko Zientzia Planetarioen Taldeko zuzendaria.\nRIMFAX tresna ere azpimarratu du Sánchez Lavegak, gainazalaren azpiko kondizioak aztertzeko balioko duen radarra. Marteren orbitan dauden Mars Express eta MRO zundek antzeko radarrak dituzte, baina Marteren gainazalean ariko den lehena izango da, eta 500 metroko sakoneraraino iritsiko da. “Ez dakigu oso ondo Marteren gainazalaren azpian akuiferoak egon ote daitezkeen. Sakonera handitu ahala tenperatura eta presioa handiagoak dira, beraz, agian ur likidoa egon liteke”.\nExoMars 2020 misioak eramango duen ibilgailua berriz txikiagoa izango da, 300 kg ingurukoa. Eta bere arma garrantzitsuena bi metroko sakonerara iritsiko den zulagailua da. Zulagailuak hainbat sakoneratako laginak hartuko ditu, eta lagin horiek ibilgailuan aztertuko dira hainbat tresnarekin. Hala, sakonera horretako laginak lehenengoz aztertu ahal izango ditu ExoMars 2020 misioak. Mars 2020k ere izango du zulagailua, baina ez da metro bat baino gehiagora iritsiko.\nAstrobiologoek argi dute biziaren seinaleak aurkitzeko aukera gehienak gainazalaren azpian leudekeela. “Martera iristen den erradiazio ultramoreak dena esterilizatzen du. Beraz, gainazalaren azpian bilatu beharko litzateke. Baikorrenek pentsatzen dute litekeena dela hor gaur egun oraindik ere bizidunen bat egotea”, dio Sánchez Lavegak.\nBizia baieztatzerik ez\nBizirik dagoen edo inoiz egon den argitzea ez da lan samurra izango. “Planeta bat oso gauza handia da, eta bizirik egon bada ere, auskalo non dauden nitxo horiek”, azaldu du Sánchez Lavegak. Gainera, NASAk ere argi utzi du gauza bat dela molekula organikoak eta biomarkatzaileak detektatzea, baina Mars 2020k ezingo duela baieztatu Marten bizirik dagoen edo izan den.\n“Oso zaila da —jarraitu du Sánchez Lavegak—; begira zer gertatu zen 1996an. Antartikan eroritako Marteko harri batek hautsak harrotu zituen mundu zientifikoan. Batzuek uste izan zuten bizia izan zezakeela, eta eztabaida piztu zen. Azterketa guztiak egin ziren arte ez zen argitu auzia. Eta azterketa horiek Lurreko laborategietan egin ziren! Marten, nahiz eta oso tresneria sofistikatua izan, mugatua da. Nik uste dut benetan bizia egon den edo ez baieztatzeko beharrezkoa izango dela Martera pertsonak joatea, eta han benetako laborategiak muntatzea, eroso esploratu eta bertan azterketak egin ahal izateko”.\nEzkerrean, Marten dabilen Curiosity ibilgailua. Mars 2020 misioak eramango duena oso antzekoa izango da. Eskuinean, ExoMars 2020 misioak eramango duen ibilgailua. Arg. NASA/JPL eta ESA, hurrenez hurren\nBaina, hori urrun ikusten du oraindik Sánchez Lavegak: “beti esaten da 20 urte barru gertatuko dela, baina inork ez dauka benetan planifikatuta. Aurreko batean, hain justu, NASAko bati galdetu nion, eta beraiek ere ez zekitela erantzun zidan. Bestetik, egia da ekimen pribatua ere badagoela dagoeneko horretarako; benetan bitxia da hori”.\nEdonola ere, horretarako teknologia garatzen hasteko ere baliatu nahi du misioa NASAk. Esaterako, MOXIE tresna eramango dute. Tresna horren bidez Marteko atmosferako CO 2 -tik oxigenoa lortzeko teknika bat probatuko dute. Orduko 0,015 kg oxigeno lortzea espero dute.\nBestalde, Mars 2020k biziaren arrastoak topatzeaz gain, badu bigarren helburu nagusi bat: Marteko laginak Lurrera ekarriko lituzkeen etorkizuneko misio baterako lehen pausoa ematea. Hain zuzen ere, lagin horiek aukeratu, jaso, eta leku jakin batean pilatuko ditu ibilgailuak, 50 ºC-ren azpitik eta hamar urtetik gora mantenduko dituen hodi metaliko batzuetan gordeta. Gero, beste misio batek Lurrera ekarriko lituzke lagin horiek, bertako laborategietan aztertzeko.\n“Hori egingarria ikusten dut etorkizun hurbilean —dio Sánchez Lavegak—, nahiz eta Martetik aireratzea lortu behar den. Ez da gauza bera Ilargitik aireratzea edo Martetik; grabitatea askoz handiagoa da. Agian, MOXIEk ekoiztutako oxigenoa erabili ahal izango litzateke erregai gisa. Nolanahi ere, gertuago ikusten dut hori Martera pertsonak iristea baino”.\nDust devil deitzen dioten honelako hautsezko zurrunbilo txikiak ere ikertuko dituzte. Izan ere, ekaitz handiez gain, hautsa garraiatzeko mekanismo garrantzitsuenetako bat izan daitezkeela uste dute. Leku batzuetan etengabe daude horrelako zurrunbiloak, eta hauts asko altxatzen dute. Arg. NASA_JPL-Caltech/University of Arizona\nBitartean, Marteko misioetan beste gauza asko ere ikertuko dira. Esaterako, Zientzia Planetarioen Taldeak Marteko meteorologia eta hautsa ikertuko ditu. “Hautsa oso elementu garrantzitsua da Marten —azaldu du Sánchez Lavegak—; izan ere, Marteren atmosfera oso arina da, eta hautsa erraz harrotzen da. Hauts asko dago eta azkar mugitzen da alde batetik bestera. Eta tresnak hondatzen ditu. Horregatik garrantzitsua da ezagutzea hautsaren zikloak, jalkitze-tasa, tresnei nola eragiten dien elektronikaren, optikaren eta abarren ikuspuntutik, eta abar. Lurrean hautsa ez da kontuan hartzeko gauza bat, baina Marten funtsezkoa da”.\nBada, Marteko meteorologia eta hautsa ikertzeko, NASAren Mars 2020 misioko ibilgailuak MEDA tresna izango du. Madrilgo Astrobiologia Zentroak zuzenduta, Zientzia Planetarioen Taldeko ikertzaileek parte hartzen ari dira MEDAren garapenean, eta tresna horrekin egingo diren ikerketetan era ariko dira. “MEDA estazio meteorologiko bat da —azaltzen du Sánchez Lavegak—; neurtuko ditu tenperatura, presioa, haizea, hezetasuna, edo kasu honetan esango dugu atmosferako ur-lurrun kantitatea, eta, batez ere, hautsa. Bestalde, ExoMars 2020 misio europar-errusiarrean ere hartuko dute parte; kasu horretan, meteorologia ez dute egingo, baina hauts-detektagailuak izango dituzte.\nMisio horiei laguntza emateko behaketak ere egingo dituzte Lurretik, eurek garatutako PlanetCAM-UPV/EHU kamerekin. Kamera horiek teleskopioei akoplatzen zaizkie (Calar Altoko teleskopioetako batean daukate bat, esaterako). Eta behaketa horiekin Marten, eskala handian gertatzen diren fenomenoak aztertzen dituzte. Horrez gain, Marteren orbitan dagoen ExoMars ontziak duen kamera txiki batekin eta Curiosityren datuekin ere ari dira lanean dagoeneko, dinamika atmosferikoa eta hautsa ikertzen.\n2020ko misioetan Zientzia Planetarioen Taldearen helburua izango da “ahalik eta ondoen ezagutzea Marteko meteorologia, hautsaren zikloa, hodeien sorkuntza, poloetan desizoztearekin batera sortzen diren borraska modukoak, eta abar” dio Sánchez Lavegak. “Finean, Marteko meteorologiaren ezagutzan aurreratzea, besteak beste, hori oso garrantzitsua izango baita etorkizuneko bisitetarako, izan bisitariak ibilgailuak edo pertsonak”.\nMars 2020 eta ExoMars 2020 misioetan parte hartzea erronka bat da taldearentzat, Sánchez Lavegak azaldu duenez: “talde txikia gara, eta gainezka gaude, baina seguru asko inoiz izan dugun erronka politena da. Justu garai horretan erretiroa hartzekoa naiz, eta zoragarria litzateke Martera bisita batekin erretiratzea. Hori amesten dut”.


Ikasleek, Pertsonen Talentuaren Kudeaketa Estrategikoan Unibertsitate Masterra egin ahal izateko, hurrengo baldintzak bete behar dituzte:\nMasterraren ikasketa ofizialak egiteko , beharrezkoa izango da, unibertsitateko titulu ofizial espainiarra izatea edo Goi Hezkuntzako Espazio Europarren barnean dagoen beste estatu bateko Goi Hezkuntzako Espazio Europarreko erakunde batek emandakoa edukitzea. Titulu honek, Master ikasketak egin ahal izateko gaitasuna ahalbideratu beharko du.\nGainontzeko hautagaientzat, ez badira eskainitako plazak betetzen, aurretik deskribatutako profilekin, aldez aurretiko ezagutzak eskatuko zaizkie Enpresen Kudeaketa eta Zuzendaritzan edota Psikologian.\nAssesment center , konpetentzien ebaluazio probetan oinarrituta\nIngeleseko titulu ofiziala (B2 – First Certificate) edo frogaren bat hizkuntzaren ezagutza egiaztatzeko.\nEspediente akademikoa 25\nElkarrizketa pertsonala 20\nAssesment center 20\nIngeleseko titulu ofiziala 10


Donostiako Udalaren eta Eusko Jaurlaritzaren Enplegu Planak 209 lanpostu sortzea sustatu du - Gipuzko Buru Batzarra\nDonostiako Udalaren eta Eusko Jaurlaritzaren Enplegu Planak 209 lanpostu sortzea sustatu du\nPlanak konpromiso argia du lan merkatura sartzeko zailtasun handiena duten sektoreekin: 45 urtetik gorakoak, emakumeak, 35 urtetik beherakoak eta iraupen luzeko langabeak.\nEneko Goia Donostiako alkateak, Beatriz Artolazabal Eusko Jaurlaritzako Enpleguko eta Gizarte Politiketako sailburuak, eta Borja Belandia Lanbideko zuzendariak, besteak beste, 2018/2019 Enplegu Plana aurkeztu dute, Donostiako Udalak eta Eusko Jaurlaritzak partekatutako estrategiaren barruan. Ekimena Donostiako Sustapenak abian jarritako Donostia UP! Planaren parte da. Berrikuntza du gakoa, eta hiru ardatzen inguruan antolatuta dago: giza kapitala, enpresa lehiakortasuna eta lurralde kohesioa.\nTokiko Enplegu Planaren helburu nagusia da hiriko jarduera ekonomia sustatzea eta, horretarako, enplegua sortzea, eragin berezia izanda lan merkatura sartzeko zailtasun gehien duten kolektiboetan. Zentzu horretan, planak lehentasuna ematen die emakumeekin, 46 urtetik gorakoekin, iraupen luzeko langabeekin eta 30 urtetik beherako gazteekin egindako kontratuei. Halaber, bereziki indartzen du diru sarrerak bermatzeko errenta (DBSE) jasotzen dutenentzako kontratuen sustapena.\nPlan hori tresna garrantzitsua da, eta hiriko jarduera ekonomikoa berraktibatzeko helburua duten Donostia UP! Planaren gainerako proiektuekin bat egiten du, hauekin, besteak beste: talentu berritzailea kontratatzeko laguntzak (proiektu berritzaileak garatzeko 35 urtetik beherako langile kualifikatuak kontratatzea sustatzeko laguntzak), Investiga programa (kualifikazioa duten eta ikerkuntzan aurreko esperientziarik ez duten 30 urtetik beherakoak kontratatzea sustatzeko laguntzak), nazioartekotzeko bekak (egun 35 bekako pakete bat du aktibo, nazioarteko maila goreneko erakundeetan proiektuak garatzeko) eta talentua itzultzeko programa (52.400 euroko ekarpena egiten du kontratu bakoitzarentzat, 35 urtetik beherako profil oso kualifikatuak itzultzera bideratutakoentzat).\nEnplegu eta Gizarte Politiketarako sailburu Beatriz Artzolazabalek adierazi du tokiko enplegu planek “lan merkatuan sartzeko zailtasun gehien duten jendearekin dutela konpromisoa”. Hala, programa hauek “gazteen lehen lan esperientziak errezten ditugu, gazte jendearen kontratazioak bultzatuz eta talde ahulenen aukerak hobetuz”.\n“Behar beharrezkoa da esparru estratejikoetan jende gaztearen aukerak bideratzea, baita aktibaziorako formakuntzan hobekuntzak lortzea. Euskadin jende gaztearen kontratazioa aurreikuspenen gainetik dago, guztira 1.868 gazte kontratatu direlarik”, esan du sailburuak.\nEneko Goia Donostiako alkateak nabarmendu du enpleguaren sorkuntza nagusia sektore pribatutik datorrela, “baina erakundeek ere lagundu dezakegu enplegua sustatzen eta sortzen lan merkatura sartzeko zailtasun handiagoak dituzten esparruetan eta kolektiboetan”. Zentzu horretan, Goiak balioan jarri du erakundeen elkarlana enplegu planak diseinatzean eta egikaritzean. “Horiei esker, zailtasunak dituzten pertsona askok lan merkatura sartuko dituen enplegu bat lortu dezakete”.\nEnplegu Planerako sarbidea\n2018/2019 Enplegu Planaren esparruan kontratazio prozesuan dauden pertsonak Donostiako herritarrak izan behar dira, langabezia egoeran daudenak eta Lanbide-Euskal Enplegu Zerbitzuaren zerrendetan lan eskatzaile gisa ageri direnak.\nHorrela, nahitaez eman behar dute izena Lanbideren webgunean bi datatan argitaratuko diren lan eskaintzetan: lehena, 2018ko azaroaren 5aren eta 12aren artean, 32 lanpostu betetzekoa; eta, bigarrena, 2019ko urtarrilaren 2aren eta 9aren artean, gainerako 38 lanpostuetako bat betetzekoa. Lanbidek egingo du hautagaien lehen aukeraketa, eskainitako enpleguetan eta eskatzen den profilera egokitzen direnetan oinarrituta.\nUdalak Donostia 2018/2019 Enplegu Planaren bitartez sinatutako kontratu guztiek hiru eta sei hilabete arteko iraupena izango dute. Helburua da 45 urtetik gorakoentzat 70 kontratazio lortzea; gainera, honako ehuneko hauek lortu behar dira, gutxienez:\n% 30 diru sarrerak bermatzeko errentaren (DSBE) titularrak.\n% 15 55 urtetik gorakoak.\n% 40 emakumeak.\nLangabeen kontratazio guztiak formalizatuko dira Lanbideren laguntzen deialdian ezarritako baldintzei jarraituz, eta 2018ko abenduaren eta 2019ko martxoaren artean hasi eta, gehienez ere, 2019ko ekainaren 30ean amaitu beharko dira.\nSektore pribatuak kontratatzeko laguntzen kasuan, enpresa bakoitzak gehienez bi laguntza lortu ahal izango ditu, eta horiek 2019ko urtarrilaren 14tik 2019ko otsailaren 8ra arte eskatu ahal izango dira. Gehienez, lanaldi osoko eta urte erdiko edo gehiagoko iraupeneko kontratu bakoitzeko 6.000 euro jaso daitezke; kopuru hori 9.000 eurokoa izan daiteke, kontratatutako pertsona lan merkatura sartzeko zailtasun handienak dituzten kolektiboetako batekoa bada.


Bederatzi ekitaldi berri antolatu ditu #BilbaoGabonak ekimenak - Deia\nBederatzi ekitaldi berri antolatu ditu #BilbaoGabonak ekimenak\ndeia.eus 21.12.2020 | 11:35\nEgitarau zabala prestatu du #BilbaoGabonak ekimenak. Bilboko Udala\nEgitarau zabala prestatu du #BilbaoGabonak ekimenak.\nBILBO. Astelehen honetatik aurrera, abenduak 21, #BilbaoGabonak ekimenaren barruan antolatutako bederatzi ekintza berri gozatu ahal izango dituzte bilbotarrek. Egitaraua zabala da, adin guztietarako ekintzak ditu eta hain berezia den garai honetan aisialdirako proposamen ugari dakar.\nHona hemen Bilboko Udalak antolatutako programazioa, #BilbaoGabonak ekimenaren barruan, barrutiz barruti:\nAbenduaren 22a, asteartea, 18:00etan.\nSei urtetik gorakoek hitzordua dute David Blanco magoarekin eta haren "Mister Blancoren misterioak" ikuskizunarekin: magia ikuskizun bat da, hainbat sketch-ez osatua, zentzumenen bidez (ikusmen, usaimen, ukimen...eta abarren bidez) zirrara eragin eta irudimeneraino iristeko, alde batera utzi barik umorea.\nUrtarrilaren 6ra arte, domekatik eguenera, 18:00etatik 22:00etara, eta 23:00etara arte ere bai barikuetan, zapatuetan eta jai bezperetan. Bilboko Udaletxe inguruak Gabonetako posta txarteletako irudi bihurtuko dira, sare sozialen bidez argitara emateko. Udaletxearen aitzindegiaren argiztapena berritu egin da, eta udaletxearen inguruan badira 14 metroko zuhaitz bat, Gabonetako bola apaingarri itzel bat eta Bilboko ezaugarria den baldosa berri bat. Handik gertu, Areatzako baso magikoa egongo da kokatuta, ehun urte baino gehiagoko 120 zuhaitzekin, urre kolorez jantziko direlarik, girlanda eta errezel eiteko ehunka led argiz argiztaturik. Halaber, balea urrekara handia ere ipini da, sei metro garai eta hamabi metro luze eta hiru metro zabal dena, Areatzako aterpeetan.\nAbenduaren 21a, astelehena, 19:00etan.\nBidebarrieta Kulturgunea hautatu du Marisa Amigok bere ipuin-liburu berria aurkezteko: "El misterio del cisne negro. Rara Avis". Ikuskizuna ikusi ahal izateko ezinbestekoa izango da sarrera bat atxikitzea hemen. Egungo egoeran ezarri beharreko neurri sanitarioak direla eta, aretoko ateak 18:00etan irekiko dira, ikusleei beren jarlekuetara laguntzeko. "El misterio del cisne negro. Rara avis" ikuskizunean, protagonistek antzinako karta bat eta "RARA AVIS" berba misteriotsuak daramatzan marrazki bat beste arrastorik ez dute izango beltxarga beltzaren misterioa argitzeko. Javier, Grabriele, María, Noam, Kirsten eta Pablo ikertzaile nekaezinak dira, ordea, eta marrazkiaren hizki arraro horiei jarraituz, Bilboko Urian eta hango elizarik enigmatikoenetan ibiliko dira ezkutuko arrastoen bila, aspalditik gordetzen baita haietan Rara Avis delakoaren misterioa.\nAbenduaren 22a, asteartea, 19:00etan.\nFetén Fetén taldeak, bere laugarren lana argitaratu eta gonbidatu gisa parte hartu ostean Fito & Fitipaldis taldearen eta Jou González Docto Deseo taldeko saxofoi-jotzaile eta klarinete-jotzailearen itzulian, Bidebarrietara ekarriko du musika-proposamen berebiziko, fresko eta indartsu hau, joan den udan Münster-ko Summerwinds jaialdian arrakasta handia bildu zuena. Hitzordu honetarako sarreren prezioa 5 euro izango da, eta salgai daude helbide honetan. Jorge, Diego eta Jou hirukoteak gonbidapena egin die ikusleei bidaia dibertigarri batean joan daitezen Feténen munduan zehar, ustekabez betetako kontzertu batean, non, ohiko musika-tresnen eta ohiz kanpoko musika-tresnen bitartez, zirrara eragingo baitute, hunkiaraziz eta barre eraginez ume zein helduei.\nBilbaoArte Fundazioak "Extimidades" hitzaldia eskainiko du, Jessica Llorenteren eskutik. Informazioa hemen eskura: bilbaoarte.org\nBilbaoArte Fundazioan hitzaldi bat izango da, "Yo te contaré una enfermedad a sueldo: violencia administrativa, segregación política y el silencio social en el cine contemporáneo". Informazioa hemen eskura.\nBilbao Musikak Bilboko Txistularien Udal Bandaren kontzertu bat eskainiko du abenduaren 22an. Txistularien Udal Banda, Bilbao Musikako Ahotsak abesbatzarekin batera arituko da Gizakunde elizan, 19:00etan, eta sarrera dohainik izango da, gehienezko kopurua bete arte.\nAbenduaren 26a eta 27a, 19:00etan.\nAbenduaren 26tik 28ra, udal antzokian, Molière-ren Anfitrión antzezlan klasiko handiaren hiru emanaldi izango dira, oso modu jostagarriak emanik, Juan Carlos Rubiok egindako egokitzeari esker. Rubiok berak zuzentzen du lan hau, eta aktore eta aktoresa oso ospetsuak izango ditu antzezle, Pepón Nieto, Toni Acosta, Fele Martínez, Paco Tours, Dani Muriel eta María Ordóñez, besteak beste. Sarrerei buruzko informazio guztia hemen duzue eskura.\n7. BARRUTIA. ERREKALDE\nZirkodomok eta Artekale elkarteak "Neguko zirkua" eskainiko dute, Gabonetako ikuskizun bat, Europako Gabonetako zirku usadiozkoen erakoa: aireko saio zorabiagarriak oihalez eta trapezioz baliatuz, Hula Hoop hipnotikoak, erreboteko pilotak, minitranpeko jauzien saio dibertigarri bat, akrobaziak bikotean eta Cyr gurpilarekiko saio harrigarri bat, miraz gozatzeko.\nUdaltagietan sarrerak atxikitzeko, telefono-zenbaki hauetara deitu behar da: 688 603 737 telefono-zenbakira, 1etik 4ra arteko barrutietakoek, eta 671 559 937 telefono-zenbakira, 5etik 8ra arteko barrutietakoek.\nSarrerak goizeko 10:00etatik aurrera atxiki ahal izango dira, emanaldia izango den egunean bertan, emanaldia hasi baino ordubete lehenagora arte.\nAisialdia eta kultura barra-barra izango dira Gabonetan, Udalaren #BilbaoGabonak ekimenari esker, zeina ikus-entzule guztientzako eta gustu guztietarako pentsatua baita.\n#BilbaoUdazkena2020 ekimenak dakartzan plan guztietan beteko dira osasun-agintariek unean-unean ezarritako segurtasun-protokolo guztiak, eta zorrotz aplikatuko dira gomendioak, dela kultura- eta jai-ekitaldiak egiteari buruz, osasun publikoa bermatzeko beharrezkoak diren mugei buruz, nahiz espazio publikoan aire zabaleko jarduerak nahiz ekitaldi jendetsuak egiteko gehienezko pertsona kopuruari dagokienez. Maskara erabiltzea nahitaezkoa izango da #BilbaoGabonak egitasmoko ekitaldi guztietan.\n'ArrAin' da Busturialdeko enpresa-ideiarik onena.


“Postontzi Irekia 2020” deialdia, Uharte Zentroan - Nontzeberri\nHasiera/ARTEA/“Postontzi Irekia 2020” deialdia, Uharte Zentroan\n“Postontzi Irekia 2020” deialdia, Uharte Zentroan\nTokiko taldeek edo lantaldeek proposatutako proiektuak abian jartzeko edo haien jarraipena egiteko xedez, Uharte Zentroak Postontzi Irekia 2020 laguntzen deialdia zabaldu du. Proposamenak aurkezteko azken eguna ekainaren 4a izango da.\nPostontzi Irekiaren helburua “ekintza/prozesuen kudeaketa/antolaketa sustatzea da, komunitate artistikoa zuzenean artikulatu/aberastu/sustatu/eragindu/faboratuko dutenak, hau da, ehun artistiko konektatu eta aktibo bat sortzen lagunduko dutenak eta komunitatetik bertatik proposatuko direnak”.\nDeialdia arte garaikidearekin zerikusia duten eta Nafarroarekin lotura duten talde edo kolektiboei zuzenduta dago, “proiektu bat komunitate artistikotik eta harentzat garatzeko edo jarraitzeko interesa dutenei”.\nDiru-laguntzak 3.000 € eskaintzen ditu gehienez hiru proiekturi emateko, gehienez, 1.000 euro proiektuko. Gainera, Uharte Zentroan lan egiteko espazioa eta bertako baliabide tekniko eta teknologikoak ere eskura izango dituzte artistok, bai eta jarraipena eta aholkularitza ere.\nProiektuaren iraupena 2020 urtea bukatu bitartean izango da, eta taldeen eta zentroaren artean adostuko dira, hala ere, sor daitezkeen gastuak Uharte Zentroarekin abuztuaren 30a baino lehen adostuko ditu.\nDatu guztiak, Uharte Zentroan dituzue.\nBooktegi plataformak “Nire literatik” audio-atal berria abiatu du\nEkainetik aurrera berriz izango dira sortzaileak Tabakaleran


Eztul puta batek • ZUZEU\nEztul puta batek –\nBronx ibaian behera motel-motel zihoazen kankailu haren azal, gihar eta hezur mailatuak. Silueta soil bat besterik sumatzen ez zen arren. Argia eta itzala besterik ez zen ur haien kodea, urak dir-dir egiten zuenean, eguzkia eguneko azkenak ematen ari zen seinale. Edozein kasutan, emarian begirada jarriko lukeen edonork itsutu gabe ikusteko moduan zebilen hilotza, ahate baten igeri erritmoan East River aldera, apurka-apurka erlojuaren zentzuan jiraka.\nKanabera zoruan utzi eta bizkor demonio altxa da Fergie ipurdia hondoratuta duen hondartzako aulki deseroso hartatik. –Doug! You’ve gotta see this! Ilunabarrarekin batera hasi ohi dira tramankuluak jasotzen, badaezpada pitan arreta galdu gabe, ea Morone Saxatilis gizen batek New Yorkeko ur lohietan gora egiten duen; teink! karnatari kosk eta hozkailu eramangarrira. Baina gaurkoan azken arrantza minutuak okertu zaizkie. Tresnak moilan utzi eta ibaiertzeko belardia saltaka gurutzatu dute biek. Hilotza buruz behera dator, kokotean txima batzuk antzematen zaizkio, bizkarraren amaiera eta ipur-masailak plastiko zikinen batek estaltzen dizkio. Biak haitzetan behera jaitsi dira, txipli-txapla, eskura izan arte ezusteko arrantza. Hasieran itzala zena forma eta koloreak hartzen joan da: sorbaldako bi orezta bikik deitu diete arreta lehenbizi, bi txanpon handiren tamaina dute. Larru gorritan dator. Hanka batetik tiraka haitzetara erakarri du Fergi-k, kostata. Ur korrontearekin batera East River aldera tematzen ari da harri koskorrez betetako zakua bailitzan. Gerriraino busti arte sartu da uretara Doug, harrapakinaren eskuin oinari heltzeko. Gizonkote hila arroketan pausatu bezain laster ahaztu zaizkie tximak, oreztak eta zikinak.\nSenak esan die gorpuari buelta ematea dela lehentasuna: besapetik altxa bitartean Fergus-i burutik pasa zaio, berez, ekintza horrek zipitzik balio ez duela, aurpegia ikusi behar horrek ez duela ezer aldatuko, ez bada begi zulo batzuk hiltzatuko zaizkiela betirako oroimen ilunen azken txokoan. Buelta ematea ez da ideia ona izan, usaindua zuen. Aurpegia puztu xamar du, azala hori, ezpainak more. Begiak itxita, gaitz erdi. Behera, bularralde sendoa, erdian ile kiribilo horizka itsatsita, alde banatan titiburuak uzkurtuta, eta azpirago, zuloa. Sabelaren paretik kanpora irtetzen zaizkio hesteak zizare lodikote baten tankeran. Nahikoa izan dute erraien higuin hori akatsaren tamainaz jabetzeko. Supituan gorpua dagoenean utzi eta korrika alde egin dute bi lagunek, Fergie telefono kabinara doa zuzenean, Doug moilara itzuli da, dardarak jota oin puntetatik buru gaineko kalparreko azken ilera. Kanabera eta tresnak nola edo hala jaso ditu, eta heriotzaren amuak ezpainetik tiraka balu bezala egin du arineketan baldar hanka.\nGizonezkoa. 30-35 urte bitartekoa. Sei oin eta hiru hazbeteko altuera. Ezin zenbatu adina zauri. Erredurak. Norantza eta luzera askotariko mozketak. Larriena, eta autopsiak heriotzaren kausatzat ziurtatu duena, eskuin birika azpiko ziztada. Hortzdun labana handi batekin egindakoa, ogia mozteko erabiltzen den gisakoa, edo zerra txiki batekin, bestela. Forentseak ez die xomorroei erreparatu. Hamahiru egun izan dute hozkailuan gordeta. Hilotza identifikatuko duen arrastorik ez du aurkitu. Izenik gabeko bat gehiago. Edo bat gutxiago.\nEzer ez duenari bizitzea baino garestiago irtetzen zaio hiltzea. Hobia nork ordaindu aurkitu ez dutenez gaixoaren azken bidaia presoen esku utzi du New York-eko Udal Batzarrak. Hamabostero legez, Rikers Island-eko gaizkileak itsasontzietan sartzen dituzte, Hart Island-eraino. Han lurperatu dute beste ezezagun bat, hobi komun batean, beste etxegabeko 850.000 gorpuren artean. Eduard Veniaminovitx Savenko azkenean hil egin da, eta inork ez du ezagutuko Limónov izenordea bere egin zuen errusiar idazlea.\nZorionez, Hasier, zure anti-heroi errusiar maiteak biziraun egin zuen. Emmanuel Carrère idazlearen liburuari esker ezagutu zenuen. Facebooken aurkitu zenuen Limónov, 2010. urtean-edo. Idatzi egin zenion. Hura gozatua hartu zenuena… nik dakidala, erantzunik jaso ez zenuen arren. Ezta beharrik ere. Idatzi behar zenion hori murtxikatzen gozatu zenuen. Ohi bezala.\nBronx ibaian, Senan edo Moscovan hiltzea zuen Limónovek destinu. Baina zerri harek ihes egin zion, behin eta berriz, heriotzaren hatsari. Heroi bezala hil zitekeen bere bizitzaren klimaxean, Che Guevara bat, edo erori zitekeen koitadu gisa, Urtain bat. Baina, iraun du morroskoak, azkenean, bihurtu arte liburu dendetan sinadurak oparitzen dituen idazle bat gehiago. Zuk utzi eta hiru urtera hil da, minbiziak jota, zuri estreinekoz bezala eztarrian korapilatu zitzaion hari mamorroa. Limónoven parametroetan, eztul puta batek akabatu du.\nHorretan behintzat Limónovi aurrea hartu zenion, nagusi, bizipen hartatik atera zenuen Damian Arruti, eta hari esker hitz egiten didazu zure liburuak zabaltzen ditudanero, edo Iturrino Handiarekin. Oraindik ez ditut denak irakurri, ezta asmorik ere. Ez ditut behar baino lehenago agortu nahi.


Radar Covid aplikazioa euskaratzeko urratsa\n2020/09/12 sustatu.com -- Albiste originala ikusi\nCovid-19 gaitzarekin izandako kontaktu hurbilak detektatu ditzakeen Radar Covid aplikazioa euskaratzeko urratsa egin du informatikari euskaldun batek, Mikel Larreategik. Espainiako Gobernuak bultzatzen du aplikazioa, eta martxan jarri zutenean, gaztelaniaz eta ingelesez bakarrik zegoen (izan ziren protesta batzuk). Gaur gaurkoz, katalanez ere badago, eta galizierazko eta euskarazko bertsioak asko prestatu ziren arren, GitHub biltegi publikoan daude. Ez dago euskaratzaileen edo Github-eko ekarpen egileen esku aplikazioan benetan euskara agertzea. Espainiako Gobernuak edo harentzat lan egiten duten zerbitzu informatikoek egin beharko dute hori.\nGooglek eta Applek emandako erraztasun batzuekin, pribatutasunerako baldintza egoki batzuk betetzen ditu Radar Covid-ek, kodea aztertu dutenek diotenez. Funtsean, aplikazioak eskatzen dizu Bluetooth aukera piztuta eramateko jendartean zabiltzanean, eta horrela elkarrengandik gertu egon diren telefonoen erregistro bat osatzen doa, baina kode anonimoekin. Aplikazioa darabilen norbaitek positiboa eman badu, haren kodea aktibatuko da, eta abisua jasoko dute beste telefono jabeek: ez norekin ez non gurutzatu zaren gutxienekoa da; kontaktu jarraitu edo puntualgo batean egon zarela abisatuko dizu aplikazioak, uste dugunez.\nEspainiak aplikazioaren bertsio bat jarri zuen martxan abuztuan, ohi bezala estatuaren elaniztasunari muzin eginda: gaztelaniaz eta ingelesez. Aplikazioa Espainiako Google Play eta Apple dendetan ezarri dezakezu, baina jarraipen zehatza egiteko, erkidego autonomoen inplikazioa behar da. Nafarroan ba omen dago jada jarraipena (astelehenean aktibatu zela iragarri zuen foru gobernuak), baina Eusko Autonomia Erkidegoan ez, eta ezarriko duten ere ez dakigu. Nolanahi ere, ezartzen denerako, edo batetik bestera mugitzen bazara, gomendagarria izan daiteke jada instalatzea, Nafarroatik kanpo bazaude ere eta oraindik euskaraz ez badago ere.\nIzatez, euskaratzea iritsiko ote den pantailetara... ez dakigu. Github biltegian Espainiako Gobernuak askatu zuena ez da zehazki telefonoetakoa: ez dago ingelesezko edo katalanezko itzulpenen arrastorik. Beraz, horiek beste nonbaitetik integratu dituzte. "Integrazio" hori non eta nola egin duten... han egin beharko da, egitekotan, euskarazko fitxategi berrien gehikuntza eta konpilazioa.\nRadar Covid instalatzeko:\nKodea: https://github.com/RadarCOVID / Euskaratzea: https://github.com/RadarCOVID/radar-covid-android/pull/24


Irailaren 30a, merkataritza eta lehen sektorearen sustapenerako dirulaguntzak eskatzeko azken eguna - Uztarria (Azpeitia)\nIrailaren 30a, merkataritza eta lehen sektorearen sustapenerako dirulaguntzak eskatzeko azken eguna\n2019ko ira. 13a, 17:41\nIrailaren 30ean, astelehena, amaituko da merkataritzaren eta lehen sektorearen sustapenerako dirulaguntzak eskatzeko epea. Eskaerak Herritarren Arreta Zerbitzuan egin beharko dira. Guztira, 100.000 euroko dirulaguntza eskainiko du Udalak.\nJoan zen maiatzean aurkeztu zuen Azpeitiko Udalak merkataritza eta lehen sektorea sustatzeko dirulaguntza lerro berria. Bi sektore horiek bultzatzeko 100.000 euroko dirupoltsa onartu zuen Udalak 2019ko aurrekontuetan, eta dirulaguntza horiek eskatzeko epea irailaren 30ean, astelehena, amaituko da. Interesatuek Herritarren Arreta Zerbitzuan egin beharko dituzte dirulaguntza eskaerak. Laguntzen inguruko informazio gehiago izan nahi duenak, berriz, azpeitiaberritzen@azpeitia.eus helbidera idatzi edo 943-15 71 83 telefonora deitu dezake.\nOrain arte sustapen ekonomikoaren planaren barruan eman ohi zuen Udalak laguntza hori, baina Udaleko ordezkariek adierazi dutenez, merkataritza eta lehen sektoreko dirulaguntzei "izaera propioa" ematea adostu zuten. Hori dela eta, hainbat berrikuntza egin du Udalak laguntza lerro horretan; alde batetik, dirulaguntza 100.000 eurora artekoa izango da, iaz baino kopuru handiagoa; bestetik, orain arte Alde Zaharrean negozio bat irekitzeko Udalak ematen zuen laguntza herri osora zabaldu dute; horrez gain, negozio azterketak egiteak duen garrantzia ikusirik, webguneak egiteko laguntza eskainiko du aurten Udalak lerro horretan.\nAskotariko laguntza eskainiko du Udalak: batetik, lana aurkitzeko erraztasuna hobetzeko aldi baterako kontratuak nahiz kontratu mugagabeak "bultzatzeko" laguntza emango du; bestetik, merkataritza arloko lehiakortasuna eta lehen sektorea sustatzeko ekintzak diruz lagunduko ditu, tartean, lehen sektoreko herriko produktuen kontsumoa bultzatzeko eta saltokien behar berrietara egokitzeko laguntza emango dute; lehenengo sektorea ezartzeko, eraberritzeko eta finkatzeko ere laguntzak izango dira; halaber, merkataritzako edo lehen sektoreko jarduerak ezartzeko eta bi sektore horiek aurrera ateratzeko lokalak alokatzeko laguntza izango da; eta azkenik, merkatariek negozio azterketa egin dezaten lagunduko dute.


Iazko parte hartzea espero dute etzi Mutrikuko IV. Arno Trail Sprint Race mendi lasterketan — Mutrikuko Udala\nIazko parte hartzea espero dute etzi Mutrikuko IV. Arno Trail Sprint Race mendi lasterketan\nIazko parte hartzea espero dute etzi Mutrikuko IV. Arno Trail Sprint Race mendi lasterketan Proba 11:00etan hasiko da, eta 7,56 kilometroko luzera edukiko du; Kalbaixo eta inguruak ezagutzeko aukera izango dute kirolariek eta ikusleek. https://www.mutriku.eus/eu/albisteak/iazko-parte-hartzea-espero-dute-etzi-mutrikuko-iv-arno-trail-sprint-race-mendi-lasterketan https://www.mutriku.eus/eu/albisteak/iazko-parte-hartzea-espero-dute-etzi-mutrikuko-iv-arno-trail-sprint-race-mendi-lasterketan/@@download/image/arno trail.jpg\nProba 11:00etan hasiko da, eta 7,56 kilometroko luzera edukiko du; Kalbaixo eta inguruak ezagutzeko aukera izango dute kirolariek eta ikusleek.\n11:00etan hasita jokatuko da, eta kirolariek zein ikusleek Kalbaixoko inguruak ezagutzeko aukera izango dute.\n7,56 kilometrokoa izango da proba, 1.146 metroko malda metatuekin. 18 urtetik gora izatea da parte hartzeko baldintza bakarra. Federatuek 10 euro ordaindu beharko dituzte, eta federatu gabeek 12 euro.\nAtzo eguerdira arte web orrialdean –www.herrikrossa.com– hamar bat lagunek zeukaten izena emanda. «Inskripzioa web bidez egiten dutenek sari ederren zozketan hartuko dute parte», gogoratu dute Kalbaixoko Kofradiakoek, jendeari proba eguna aurretik izena emateko gonbitea eginaz. Domekan bertan, 09:30etik aurrera egongo da irteeran izena ematea, Kalbaixoko ermitan, baina antolatzaileek webgunearen bidez izena ematea komenigarriagoa dela jakinarazi dute.\nAntolatzaileek iazko parte hartzaile kopurua mantendu –64 gizon-emakumek hartu zuen parte– edo zerbait handitu egingo dela uste dute. «Egun berean ez dago beste mendi lasterketarik, eta pentsatzen dugu iaz baino jende gehiago etorriko dela. Iazko beste izanez gero, ondo legoke».


L'équipe - EUS - BilTaGarbi - Traitement des Déchets Ménagers\nBil Ta Garbi sindikatua 104 lurralde agentez (2018/12/31ko kopurua) osatua da. Andministrazio langileak, misio kargudunak, bereizketaren aholkulariak, kamioi gidariak, ustiapen eta mantentze agenteak… Guziek, etxe hondakinen eliminatzearen zerbitzu publikoaren segurtatzea eta haren jarduera ezberdinen obratze baliagarria egunerokotasunean ahalbidetzen dute.\nZerbitzu teknikoen zuzendaritzak 58 agente iraunkor koordinatzen dituen zuzendaru bat badu. Agenteak zerbitzu haietan banatuak dira :\nZerbitzu baliagarriak eguneroko eginkizunetan laguntzen dituzte. Zerbitzuen zuzendari orokor batek kudeatzen dituen 7 pertsonez osaturik da :


Garai hauetan gogoratu ohi gara Mundukidek abian jartzen dituen ekimenez eta antzekoez. Izan ere, GKE horrek lankidetza-proiektuak bultzatzen ditu Brasilen, Kuban eta Mozambiken. Halere, haren lana ez da mugatzen ‘elkartasuna’ hitza ahoz ahoz dabilen egun hauetara; aitzitik, urte osoan jarduten du horren alde. Premia handiena dutenei miseriatik euren kabuz irteten laguntzea da asmoa.\nOhiko topikoa irudi dezakeen arren, Mundukideren zeregina ez da karitatean zentratzen; guztiz bestela, abiapuntutzat balio izango duten ideiak, esperientziak, baliabideak eta jardunbideak partekatu nahi ditu hegoaldeko herrialdeekin. Helburua: komunitate horien egoera hobetzea eta, handik milaka kilometrotara, gure gizartean bertan, aldaketak eragitea.\nIdeia horiek ez dira hitz hutsak. Adibide zehatz bat, guretzat adierazgarria dena: urte osoan lur emankorrak izatea ahalbidetuko dien ureztatze-sistema edukitzea da Mozambikeko Marrupako nekazarien arazo handiena. Teknologia egokia toki egokian izateak dena alda dezake. Horregatik, Mundukidek motoponpa bat eskaintzen die, horri esker hilabete gehiagoz landu ahal izango dituztelako lurrak.\nAlabaina, motoponpa hori ez da oparia, mikrokreditua baino. Uzta biltzen dutenean eskuratutako irabaziekin gailuaren kostuari aurre egingo diote, eta beharrizan berak dituzten beste komunitate batzuetan berriro inbertitu ahal izango da. Horrela, elkartasun-katea jartzen da abian, eta komunitate horietako pertsonen lanak etorkizuna eraikitzeko aukera emango die.\nProiektuak asmo handia du eta, aldi berean, errealista da. 2015ean lortutako datu bikainak hirukoiztea aurreikusten du. Izan ere, aurten proiektuak 11.000 pertsonarengan izan du inpaktua eta 1.700 hektarea landatu dira. “Merezi du ikustea nola igaro diren Marrupako nekazari familiak miserian bizi izatetik pobrezian bizi izatera, urte osoan landu daitezkeen baratzeak dituztenetik” esan du Beñat Arzadunek, Mundukidek tokian bertan duen proiektu-buruak.\nEkimen horretako kide izan zaitezke\nElkartasunari heltzeko modu kooperatibo horrek ondorio positiboak ditu eta horrexegatik erabaki dugu bultzatzea. LABORAL Kutxan hasiera-hasieratik sinetsi dugu Mundukideren lan-moldean, GKEa 1999an sortu zen unetik bertatik. Eta, horrexegatik, datorren urte honetan ere haren lana bultzatzen jarraitu nahi dugu.\nEz dugu zuri gauzak eskatzeko ohiturarik. Alabaina, oraingo honetan salbuespena egin nahi dugu. Ahal baduzu eta ahal duzun neurrian, Mundukideren lana babestu eta abiapuntutzat balio izango duten motoponpa horiek erosten laguntzeko eskatu nahi dizugu.\n3035 0001 56 0010122192 kontu-zenbakian egin dezakezu ekarpena. Eta laguntzeko beste modu batzuei buruz informazio gehiago nahi baduzu, diptiko honetan aurkituko duzu.\nInoiz ez zenuen pentsatuko motoponpa bat erosteko eskatuko genizunik, ezta? Geuri ere ez zitzaigun burutik pasatuko. Alabaina, zeuk ere lan- eta elkartasun-kate hori are gehiago zabaltzen laguntzea nahiko genuke\nTags: kooperazioa mikrokredituak Mozambike Mundukide


Pastorala | San Pedro Apóstol Ikastetxea\nFUNDATZAILEA: SANTA FRANCISCA JAVIER CABRINI\nSanta Francisca Cabrini Sant’Angelo Lodigianon (Italia) jaio zen 1850eko uztailaren 15ean, familia apal batean. Txikitatik misiolarien bizitzarekiko eta Jesusen Bihotzaren Maitasuna mundu osora eramateko interes handia agertu zuen; gaztetan maistra gisa graduatu zen eta 1880an Jesusen Bihotzaren Misiolarien Institutua sortu zuen Codognon (Milan).\nEgoera historikoek eta Leon XIII.a Aita Santuaren borondateak aldatu egin zuten Txinara misiolari gisa joateko hasierako ametsa. Orain, jomuga Amerikako kontinentea izan behar zuen; milioika italiar lan bila eta beren bizi-baldintzak hobetzeko asmoz emigratzen zuten tokia.\nGeroztik, Madre Cabrini emigranteen ahots, euskarri, babes eta ama bihurtu zen. Eskolak, umezurztegiak, barnetegiak, ospitaleak eta beraientzako gizarte zerbitzuko zentroak ireki zituen, bere herrikideei Ipar Amerikako kultura berrian sartzen lagunduz. Halere, bere misiolari apeta ez zen mugatu emigratzaileetara.\nMadre Cabrini uste osoko hezitzaile grinatsua zen. Bere hezkuntza-lana oso goiz zabaldu zen Amerikan eta Europan. Bere gogoeta pedagogikoa, bere pentsamendu eta jokabidea bezala, garairako aurrerakoia eta berritzailea izan zen.\nMadre Cabriniren ustez, irakasleek beren izateko eta bizitzeko moduaz irakatsi behar dute. Irakaskuntza ezin daiteke soilik irakasgai edo jakintza multzo gisa ulertu, baizik eta gizakiaren hezkuntza-prozesu orokor bat bezala; gizakia “kristau on eta herritar on” izatera eramango duena.


Aperitiboen "liburu zuriak" ondo kontsumitzearen onurak nabarmentzen ditu | Consumer\nAperitiboen "liburu zuriak" ondo kontsumitzearen onurak nabarmentzen ditu\nNorberaren bizimoduaren eta dieta-motaren arabera egokienak aukeratzeko aholkuak ematen ditu.\nAperitibo batzuk gaizki aholkatu dituzten uste faltsuak alde batera uztea da Infoaperitiboen Adituen Batzordeak atzo Madrilen aurkeztutako gidaren helburua. Aperitiboko produktuen liburu zuria? elikagai horiek egiteko erabiltzen diren lehengai naturalei eta behar bezala kontsumitzearen onurei buruzko informazioa biltzen duen kontsulta-lana da.\nNutrizionista entzutetsuek egin dute eskuliburu hau, besteak beste, Ascensión Marcos Sánchezek, Espainiako Nutrizio Elkarteko (SEN) lehendakariak, eta bakoitzaren bizimoduari eta dieta-motari hobekien egokitzen zaizkien aperitiboak aukeratzeko aholkuak ematen ditu.\n“Ez da bateraezina dieta mediterraneoa, dieta osasungarria eta aperitiboak jatea”, esan zuen August Corominas doktoreak, Bartzelonako Unibertsitate Autonomoko Giza Fisiologiako katedradunak (UAB) eta liburua idazten lagundu duten adituetako batek.\nAperitiboek almidoia, proteinak, omega 3 gantz-azidoak eta zuntza ematen dizkiote organismoari.\nFrancisco Rodríguez Santos psikologiako doktoreak nabarmendu zuen, gainera, elikagai horiek sozializatzen laguntzen dutela, aisialdiari lotuta baitaude. Aditu horren esanetan, aperitiboen kontsumitzaile ohikoenak lekaleak, arraina eta arrautzak dira.\naperitiboak Dieta libro-eu


Behin bazen aphez bat, ona bezenbat bitxia. Bertzeek ez bezala behar zituen erran eta egin gauzak oro. Oroz gainetik, aditzekoak ziren haren phedeiuak! Ez dakit Aphezpikuak onhetsiko zituen oro, emaiten zituen molde hartan berean, bainan, bethi, jendea loriaturik zagon, elizaño hartan.\nBeraz, igande goiz batez, Ama-Birjina Lurdekoaren agertzeaz mintzatu behar eta, huna nola mintzatu zitzaion bere arthaldeari:\n«Aspaldiko urthetan, nehor guti zoan zerurat, jendea tzarturik, mendea galgarri egina zelakotz. Zeruko atheak, zeruko gakoak, herdoilak janik, gorri gorria eginak ziren; Parabisuko bide urrhezkoa dena sorho zen eta arrantze.\nAthe aintzinean jarririk, tartean eskuak begien gainean emaiten zituela, urrunagotik ikusteko hean nehor noizbeit agertuko othe zenez, Jon Doni Petri, zeruko giltzaina, gogoa ilhunik zagon. Bet-betan kexuaren kexuz ezin gehiago egonez, hor, xutitzen da, eta Jainko Aitaren gana badoa, bixi bixia oraino adinarendako. Ahuspez emaiten da Aita Eternalaren aintzinean, eta gero, belhaunen gainean emanik bera, huna Apostolua mintzo:\nJauna, oritzu zeruko gakoak; itze bati dilindan emaiteko on baitira segurki. Nehor ez da gehiago zerurat heldu, urrrunerat ere nehor ez ageri! Huna beraz giltzak, bertze lan zerbaiti lot nadien berehala zeruan, alfer tzar egoiteko orde. Damurik ez da hemen ene lehenagoko sare xaharrik, heien ongi antolatzeko, nahiz bixta joantxea dudan...\nPetri, harzkik giltza hoik gibelerat, eta hoa, laster, Zeruko Athearen zaintzera... Hire Jainkoaren manua duk hoi, eta lehenbiziko desobedientzia egitekoa duk oraino.\nBanoa, beraz, Jauna. Bainan, utz othoi nezazu galde baten egitera. Nehor gehiago zeruan sartzekotz, orai bi mila urthe bezala, Jainko-Semea igorrazu berriz munduaren salbatzera. Bertzenaz, berriz ere erran dezadan, itzetik dilindan emagun gako handi urrhezkoa, nehor ez da gehiago hunarako...\nJainko-Semea berriz igor mundura? O hoi, gauza handia, bai zinez handia aiphatzen dautazu, eta gogoeta handienak galdegiten dituen gauza bat. Zoazi beraz, eta berehala, zoazi Izpiritu Sainduaren kausitzera, zer iduri zaion galdetzeko.\nEta, aire berean, Izpiritu Sainduaren gana badoha Jon Doni Petri. Bainan, Izpiritu Sainduak, berehala, erraiten dio:\nEz da hoi nere egitekoa. Zoaz Jainko-Semearen gana; berari iduri zaiona eginen du harek eta harek bakarrik.\nHaia, haia, horra beraz Apostolua Jainko-Semearen ondotik. Bainan Jainko-Semeak ere erraiten dio berehala:\nEz ditaken gauza da hori; aldi bat salbatu behar nituen gizonak, aldi bat salbatu ditut, heientzat hilez. Aski da hola, eta bertzerik ez dezaket, bertzerik ez dut egin ere behar... Bizkitartean, zoaz ene Amaren gana; zer ere iduriko baitzaio eta hura ongi izanen da.\nBadoa beraz Apostolu handia, kexu kexua ordutik badoa Ama-Birjinaren gana. Bainan, Ama on harek, oro bururen-buru entzun ere gabe, erraiten dio Petriri:\nOngi da! Igurika nezatela, othoi, ittant bat. Ene soin xuriaren eta gerriko xingola urdinaren emaiterat noa; arrosa urhezko bat, gero, nere zango puntten gainean, eta zuekin naiz...\nEguerdi laurden guti zen, hola Zeruko Erregina aldatzera joan zelarik. Eguerdi beretan, Ama-Birjina han zen, bere Harpeko ziloan, Massabielleko harri ilhunaren gainean, Lurden. Mundua salbatua bezala zen, berriz ere».\nHorrela mintzatu zitzaioten aphez-pedeikaria bere girixtiñoeri, eta girixtino hoik nigarrez ari ziren ezti eztia, Jainkoaren Ama heien ondora hegaldaka jausten ikusi balute bezala...


Carmen Adarraga saria jaso du Nieves Alzak – Irunero\nPosted on 2019(e)ko martxoak 21 2019(e)ko martxoak 26 by Irunero\nNieves Alza Hondarribia-Irun Saskibaloi klubeko lehendakari ohiak IV Carmen Adarraga saria jaso zuen martxoaren 7an. Gipuzkoako Foru Aldundiak hondarribiar honek saskibaloiaren munduan izandako ibilbide profesionala saritu nahi izan du sari honen bitartez. Nieves Alza Bidasoako eskualdean saskibaloi femeninoaren bultzatzaileetako bat izan zen eta kirolaren bitartez Hondarribia-Irun izena nazioartera zabaldu zuen.\nNola jakin zenuen Carmen Adarraga saria jasotzeko aukeratua izan zinela?\nBidai batean nengoen kazetari baten deia jaso nuenenean. Hasieran harrituta gelditu nintzen, Carmen Adarragaren berri nuen arren, bere izena zuen saririk ezagutzen ez nuelako. Bidaiatik itzultzerakoan berriro deitzeko eskatu nion eta ohore handiz saria onartzea erabaki nuen.\nNola sentitu zinen sari jaso zenuen egunean?\nOso egun hunkigarria izan zen, sariak duela urte asko ikusten ez nituen pertsonekin elkartzeko aukera eman dit, hala nola, klub ezberdinetako lehendakari ohiak, jokalari ohiak, lagunak, familia … Ez nuen uste ekitaldira hainbeste jende hurbilduko zenik.\n“Sariak duela urte asko ikusten ez nituen pertsonekin elkartzeko aukera eman dit”\nNoizbait maila honetako sariren bat jasotzea imajinatu zenuen?\nAurretik Hondarribiko Hiriaren Urrezko Domina edo Eusko Jaurlaritzaren saria jaso nituen, saskibaloiaren munduan oraindik era aktiboan nenbilenean. Hala ere, oso zirraragarria izan da hainbeste denboraren ostean urte luzeetako lana saritzen duen errekonozimendu hau jasotzea.\nNola murgildu zinen saskibaloiaren munduan?\nNire ikastetxeko jolastokian ikusi nuen saskibaloiko baloi bat lehenengo aldiz. Eskolan talde bat osatu eta gure afizioa egi bihurtzeko lanean hasi ginen. Garai hartako kideek diotenez, orduan jada talde bat osatzeko nahia nuela argi eta garbi erakusten nuen. Hala ere, Bidasoa klubean kokatzen dut nire kirol ibilbidearen hasiera. Gipuzkoako txapeldun izatera iritsi ostean, Donostiako klub batean ibili ostean, Hondarribian klub bat sortzea erabaki nuen nire senarrarekin batera.\nKirol arloan emakumeek geroz eta protagonismo handiagoa duten arren, oraindik aldatu beharreko gauzak ikusten dituzu?\nOrokorrean aurrerapausoak eman dira, baina, ez beharko litekeen erritmoan. Izan ere, azkenaldian atzerapausoak ematen ari direla uste dut. Adibidez, sinesgaitza iruditzen zait errealeko neskek gaur egun oraindik hitzarmen lortzeko zailtasunak izatea. Izan ere, emakume eta gizonezko eskubide berdina daukagu kirol profesionalean aritzeko.\n“Emakume eta gizonek eskubide berdina daukagu kirol profesionalean aritzeko”\nKlubaren presidentziatik klubeko jokalarien lorpenak disfrutatzeko aukera izan zenuen?\nNoski, momentu on eta txarrak daude, baina, denborarekin, oroitzapen onak dira burura etortzen direnak. Lorpenik garrantzitsuena ezerezetik sortu eta, urratsez urrats, Liga Femeninoko lehen mailara iritsi edo Europako Txapelketetan ibiltzea izan zen.\nNola ikusten duzu momentu honetan saskibaloi femeninoaren egoera Gipuzkoa eta Bidasoa mailan?\nGipuzkoa mailan kategoria gorenean dagoen talde bat dugu eta hura laguntzen jarraitzea ezinbestekoa da. Hala ere, beheko kategorietan aritzen diren saskibaloi eskolen papera oso garrantzitsua da, erreferenteak sortu eta haurrek etorkizunean kirola praktikatzen jarraitzeko aukera izan dezaten.\nPosted in KirolakTagged Carmen Adarraga saria, irun, irunero, kirolak, Nieves Alza, saskibaloia


Britaniar - Howling Pixel\n↑ Euskaltzaindia (2015-1-30) 174. araua: Antzinateko herriak. Ekialdeko eta Europako herriak 5 or..\nAchetta zaldia, edo "Sardiniako ponia", Sardinieraz Acheta, Akkètta edo Quaddeddu, Sardiniako bertako zaldi arraza bat da.\nAdaev zaldia edo Aedaevskaya, (errusieraz: Адаевская лошадь) , Kazakhstango bertako zaldi arraza bat da . Arraza bere tamaina zein ezaugarriengatik ponien sailkapen taldean sartzen da.\nArrazaren jatorria Kazakhstango hegoaldeko basamortu gunetan dago.\nArrazaren jatorria Kaspiar Itsasoko inguruan dago. Kazakhstango poni arrazatik oso gertu dago eta turkomandar zaldiaren eragin handia jaso du baita ere.\nAustraliako zela ponia, ingelesaz Australian Riding Pony, Australian eta 1970.en hamarkadan zehar garatutako zaldi arraza moderno bat da. Poni hauek eragin handia dute beraz britaniar zela poni, Ingalaterrako odol garbiko zaldi zein arabiar zaldien aldetik.\nTamaina txikiko poniak dira eta egungo beraien kopurua oso murritza da. Boliviako goi-ordokian bizi dira abere hauek.\nBritainiar Raj (hindustaneraz: rāj राज, urduz: راج, /rɑːdʒ/; euskaraz: «gobernamendu») 1858 eta 1947 artean Britainiar Inperioak hegoaldeko Asian zuen kolonia eta agintepeko lurra izan zen. Garai haietan, eskualdeak India izena zuen eta barnean Erresuma Batuak zuzenean gobernaturiko probintziak eta menpeko printzerriak zituen. 1876tik aurrera, eskualdeak Indiar Inperioa hartu zuen, Nazioen Liga eta Nazio Batuen Erakundean parte hartu zuena.\n1858an Ekialdeko Indietako Britainiar Konpainiak eskualdean zuen agintea Viktoria erreginari besterendu zion (1877an Indiako enperatriz aldarrikatu zutena). 1947ra arte iraun zuen, noiz bitan zatitu zen: alde batetik Indiako Batasuna (gero Indiako Errepublika izango zena) eta bestetik Pakistango agindupeko lurra (gero Pakistango Islamiar Errepublika eta Bangladeshko Errepublika izango zena). Ekialdean zegoen Birmaniako probintzia 1937an kolonia independente eta 1948an estatu burujabe bilakatu zen.\nBritaniar orbaindun poni\nBritaniar orbaindun ponia, (ingelesez: British spotted pony), Ingalaterrako zein Galesko bertako zaldi arraza bat da. Bere tamaina zein ezaugarriengatik ponien sailkapen taldean sartzen da.\nBadaude poni tamaina gainditzen duten zaldi mota honetako hainbat azpimota, baina orduan appaloosa zalditzat hartzen dira.\nAntzineko arraza da, esan bezala bereziki Ingalaterran garatua. Antza poni hauek beraien ilai bitxia bertako baso eta txillardietan kamuflatzeko erabiltzen zuten .\nBritaniar zela poni\nBritaniar zela ponia, (ingelesez: Riding Pony), Ingalaterrako zein Galeseko bertako zaldi arraza modernoa da. Tamaina zein ezaugarriengatik ponien sailkapen taldean kokatzen da, nahiz eta beste hainbat ponien kasuan bezala zaldi ezaugarriak izan ere.\nBritaniar zela ponia beste hainbat zaldi eta poni arrazak gurutzatuz sortutako zaldi mota da; Thoroughbred zaldiak, galesdar poniak, Dartmoor poniak zein\narabiar zaldiak. Poni hauek bereziki erakusketerako poniak dira.\nEgun arraza mundu guztian zehar zabaldurik dago. Poni arraza honen barnen hainbat mota daude, erabilera ezberdinei egokituak. Esan daiteke, sortutako beste hainbat zaldi arrazetan bezala, poni hauek arraza bat baino, poni mota bat direla.\nBritish Museum (euskaraz: «Britainiar Museoa») Londres eta Erresuma Batuko museorik handiena da, bai eta munduko ospetsuenetarikoa ere. 1759ko urtarrilaren 15ean ateak ireki zituenez planetako museorik zaharrena da. Ordutik zabalkuntza prozesu asko izan ditu eta ia 7 milioi bisitari izatera heldu da. Munduko laugarren museorik bisitatuena da eta Erresuma Batuko lehena.\nKontinente guztietatik jasotako zortzi milioi objektu baino gehiago ditu. Horietariko asko eta asko ez dira erakusten, birgaitze edo berrikuntza prozesuetan baitaude. Horrez gain, Liburutegi Britainiarreko irakurketa gelarik handiena ere badu museoak, 1997arte hor egon baitzen kokatua aipatutako liburutegia. Gaur egun, liburutegi honek badu bere egoitza propioa. Gauza bera aipatu beharra dago Londresko Historia Naturalaren Museoari buruz, 1963tik beste eraikin baten baitago.\nMunduko bildumarik aipagarrienetakoa du. Arte egiptoarrari buruzko bilduma munduko nabarmenena da, Kairoko Museo Egiptoarraren ostean, beti ere. Museoko sarrera doan da, baita bestelako zerbitzuak ere.\nDales ponia, ingelesez Dales pony Ingalaterrako bertako zaldi arraza bat da. Bere tamainagatik ponien sailkapen taldean sartzen da.\nEra berean arraza Britainiar uhartetako mendi eta eremuetako ponien arraza multzoan kokatzen da.\nFell ponia baino handiagoa da. Historikoki arraza oso lotuta egon da Dales eskualdean izan den berunaren meatzaritzarekin.\nIrish hobby gaur egun desagerturiko Irlandako bertako zaldi arraza bat izan zen. Aspaldidanik arraza Britaniar uhartetako beste herrialdetara hedatu zen, Eskozia zein Ingalaterrara bereziki. Bere tamaina zein ezaugarriengatik arraza hau ponien sailkapen taldean sartzen zen.\nIrish hobbya XIII. mendetik aurrera garatu zuten bertako hainbat poni arrazen nahasketaren bidez.\nDirudienez gaur egungo hainbat zaldien arrazen jatorrian dago poni hau, hala nola Connemarako ponia zein Irlandako zaldi nazionala den Irish draught zaldi arraza.\nBeste aldetik Irish hobbyren behorrak Ingalaterrara eraman zituzten eta bertako zaldiekin nahastuz Ingalaterrako odol garbiko zaldi arrazaren oinarria finkatu omen zuten.\nKuda-Pacu Indonesiako bertako zaldi arraza bat da. Bere tamaina zein ezaugarriengatik ponien sailkapen taldean sartzen da. Bere jatorrian bertako ponien eta europear odol garbiko zaldien arteko nahasketa dago.\nMogod ponia, (arabieraz: العربية), edo Tunisiako ponia, Tunisiako bertako zaldi arraza bat da. Bere tamaina zein gainontzeko ezaugarriengatik ponien sailkapen taldean sartzen da.\nArraza bereziki Tunisiako ipar aldeko gune menditsuetan hedaturik dago.\nSuediar zela poni\nSuediar zela ponia Suediako bertako zaldi arraza moderno bat da. Bere tamaina zein ezaugarriengatik ponien sailkapen taldean sartzen da.\nArraza 1990.en urtean sortu zuten eta oraindik ezagupen ofizialetik kanpo dago.\nThailandiar ponia Thailandiako bertako zaldi arraza bat da. Bere tamaina zein ezaugarriengatik ponien sailkapen taldean sartzen da.\nArrazaren jatorria misterio bat da, nahiz eta batzuek mongoliar zaldiekin lotzen duten.\nYili ponia Xinjiang aldeko bertako zaldi arraza bat da. Bere tamaina zein ezaugarriengatik ponien sailkapen taldean sartzen da.\nZaldi txikiak dira. Yili ponien arbasoak mongoliar zaldiak zirela uste da. Baita Kazakhstango poniak ere.\nZaniskari ponia, edo Zaniskari zaldia Indiako bertako zaldi arraza bat da. (Ingelesez) Bera tamaina zein ezaugarriengatik ponien sailkapen taldean sartzen da.


Greziar mitologian, Minotauroa izaki izugarri bat zen, zezen burua eta giza gorputza zituena eta giza haragia jaten zuena. Kretan jaio zen, Minos erregearen emazte Pasifaeren semea zen. Minos erregea beti harrotzen zuen jainkoen mesedea eukitzearekin eta frogatzeko otoitz egin zuen ea jainko bat opari bat ematen bazion. Poseidon ozeano eta itsasoetako jainkoa entzun zion, eta itsasotik zezen zuri polit bat atera zuen. . Minosek sakrifikatzeko oparitu zion zezena Poseidonek, baina Minosek hain animalia baliotsua hil nahi ez zuenez gero, zigortzearren,Poseidon Afroditaren laguntzaren bila joan zen eta Afrodita Pasifae piztiaz maiteminduarazi zuen. Pasifae Ezin ez zuenez bere nahiak kontsumitu, Dedalo arkitektua eta bere sema Ikarorengana joan zen laguntza bila. Dedalo eta Ikaro egurrezko zezen bat sortu zuten eta zezenean ipini zuten benetako behi-larrua. Dedalo eta Ikaro, Pasifae sartu zuten egurrezko behiaren barruan eta zezena zegoen belardira eraman zuten pasifae eta zezenarekin harreman sexualak euki zuen.\nPasifae haurdun geratu zen baina,Minos ez zen konturatu Pasifae egin zuenari buruz Minotauroa jaio zen arte. Minos haserre Dedalo eta Ikaro kartzelatu zituen. Pasifaeri ez zion ezer egin asko maite zuelako. Pasifae Minotauruaren kargu egin zen hume txikia zenean, baina, handiago egiten zen eta arriskutsuagoa zen Minotauroa zaintzea eta Pasifae ez zuen zaindu gehiago. Minotauroa bakarrik zegoen eta janaria behar zuenez pertsonak jatea erabaki zuen. Minos hori gehiago ez gertatzeko orakuluarengana joan zen. Orakulua labirintu bat egitea ezan zion, orduan, Minos aginduz, Dedalo izeneko arkitekto batek Kretako labirinto famatua eraiki zuen, Minotauroa bertan itxita uzteko. Aldian behin, Minosen aginduz Atenasek "tributu" moduan eman behar zituen zazpi neska eta zazpi mutil Minotauroari jaten emateko; hamalau gazteak labirintoan uzten zituzten, bertan galdu eta munstroarekin topatzeko.\nOhitura basati horrekin amaitzeko, Teseo heroiak bere burua aurkeztu zuen sakrifiziorako. Teseo bere aitari hizteman zion Minotauroa hil egiten bazuen bueltatuko zen itsasontziaren belak beltzez bueltatuko ziren, baina, Minotauroa hil egiten bazuen belak zuriz bueltatuko ziren. Kretara heldu zenean, Ariadna, Minos eta Pasifaeren alaba, harekin maitemindu zen eta plan bat asmatu zuen Teseo labirintoan ez galtzeko: hari luze baten muturrari helduta, Teseo labirintoan sartu zen eta Ariadna beste muturrarekin kanpoan geratu zen. Teseok Minotauro aurkitu eta hiltzea lortu zuen, eta Ariadnaren hariari esker irteera aurkitu ahal izan zuen.\nTeseo Kretatik joaten da Ariadnarekin, baina ez du eramaten bakarrik Ariadna berarekin, ere eramaten du Fedra berarengan mainteminduta dagoelako. Orduan, Ariadna Naxos irlan uzten du eta Fedrarekin joaten da Atenasera gero hor ezkontzeko. Teseori azten zaio belak zuriz ipintzea eta bela beltzak ipinita uzten ditu. Bere aita urrunetik ikusten dituenean bela beltzak bere buruaz beste egiten du.\nWikimedia Commonsen badira fitxategi gehiago, gai hau dutenak: Minotauro


Agenda — Dantzan.com\nBeasain. San Martin plaza\nZarautz, Musika Plaza\nElgeta, Espaloa Kafe Antzokia.\nZarautz, Musika Plazan\nBilbo, Rekalde Aretoa\nOrduña, Herriko Plazan ("Ochomayos")\nIrtun, San Juan plaza\nLaudio, Herriko plaza\nUrtero legez Fita fik euskal soinutresna elkarteak aurresku eta fandango eta arin-arin lehiaketa antolatu du Laudioko San Roke jaien karietara. Lehia abuztuaren 16an izango da Laudioko Herriko Plazan. 18:00etan aurresku lehiaketa eta 19:00etan fandango eta arin-arin lehiaketa. Izena emateko egunean bertan 17:00etatik 18:00etara. Sariei dagokionez aurresku sailean lehenengoak txapela, Fidel Largatxaren eskulana eta 190€ eskuratuko ditu. Bigarrenak Fidel Largatxaren eskulana eta 120€. Hirugarrenak, berriz, 60€. Fandango eta arin-arin sailari dagokionez, lehengo postua erdiesten duen bikoteak txapela, zapia, Fidel Largatxaren eskulana eta 225€ lortuko ditu. Bigarrenak Fidel Largatxaren lana eta 160€. Hirugarren bikoteak 100€ko saria izango du. Saririk gabeko dantzari bakoitzak 40€ko dieta jasoko du. Dantzatu beharreko aurreskuari dagokionez Uriko Aurreskua bezala ezagutzen duguna izango da, jotzaile lanetan txistu banda izango da. Fandangoa ere txistulariek joko dute, arin-arina, berriz, trikitixa eta panderoak. Izen ematea lehiaketa lekuan 17:00etatik aurrera. Informazio gehiago: fitafikeskola@gmail.com\nBilbo, Kafe Antzokia\nHernani, Plaza Berri\nHernanin, XIX. Dantzari Festa ospatzen dela eta aste beteko egitarau bete-betea prestatu dute eta aste honi hasiera emateko erromeria Alaken taldearekin. Gehiago irakurri\nBilbao, Rekalde Auzoko Plazan\nHaatik: Ilargiaren Malkoa 2014/06/06 20:30\nTolosa - Leidor Antzokia\nHondarribia, Damarri plazan\nUrte eta erdi inguru lantzen aritu diren Kondairaren oihartzunak ikuskizuna taularatuko dute Sahatsako dantzari eta musikariek, Azpeitiko Musika Bandak eta Julian Barrenetxea abesbatzak, larunbatean 22:00etan Soreasu antzokian. Sorginen historio eta akelarreetatik hasi, errenazimendutik igaro eta "dantza, zezen eta makil jokoez hornitutako festen ospakizunetarainoko". Gehiago irakurri\nDonostia, Egia Auzoko Plaza Handian\nArrasate, Uarkapeko taberna\nErrenteria, Herriko plazan\nAlaken Taldea: erromeria\nZarautz, San Pelaio\nZarauzko San Pelaio jaiak direla eta erromeria izango da urteroko moduan dultzainero, trikitilari, txarangaz lagundutako kalejiraren ondoren. Aurten, arratsaldeko erromeria Alaken taldeak girotuko du eta amaiera emateko Larrain Dantza Lizarrako Dultzaineroekin. Gehiago irakurri\n10 y 10 danza Noainen\nEscena jaialdia. Martxoak 26. 10 y 10 danza. Hebras de mujer.\nAlkartasuna: emanaldi berezia\nPasai Antxoko Zumardia\n50 urteetan dantza taldetik pasa diren partaideek emanaldia eskainiko dute Pasai Antxoko Zumardian, gaur taldean daudenekin batera.\nBalmaseda, San Severino Plaza\nGidatutako dantzaldia, musika eta dantza tradizionalekin osatutakoa: sokan, bikoteka, soltean, korruan, taldeka... denetarik. Helburua, animatzen diren herritarrek elkarrekin dantzan ondo pasatzea. Dantza gidaria: Patxi Montero. Antolatzailea: Portaloi elkartea. Sarrera doan eta parte hartzea libre.\nJauzi eta mutildantzen inguruko ikastaroak, Josu Garate, Patxi Laborda eta Claude Iruretagoiena dantza maisuekin.\nDantzaldia Areatzako plazan larunbatean arratsaldeko 19:00etan\nDantzaldia Zarauzko Musika Plazan Alaken taldearen eskutik; jauziak, fandangoak, arin-arinak, bikote dantzak...\nAlkar Txiki: aurkezpena\nAlkartasuna euskal dantza taldeko txikienek, Alkar Txikii taldeak, urtean zehar landukako dantzak eskainiko ditu.\nLore Gazteak dantza taldearen argazki eta erropen erakusketa\nDatorren astelehenean dantza taldearen ibilbidea bilduko duen erakusketa zabalduko da kulturaten (Arrasate).\nAzkoitia, Insausti palazio aurrean\nEuskal Herriko Adiskideen Elkartearen (RSBAP) 250. urteurreneko ekitaldietan ezpata-dantza egingo du Sahatsa dantza taldeak.\nLekeitio, Herriko Plaza\nIrun, San Juan plazan\nMuxikoekin eta beste herri-dantzekin gozatzeko aukera izango dugu hilaren lehen igande honetan, apirilaren 6an, eguerdiko 12etan Irungo San Juan plazan.\nDantzaldi irekia da. Ez da, beraz, dantzari trebea izan behar parte hartu ahal izateko.\nGetaria, Getariako Herri Eskolako Aretoa\nHaatik Dantza Konpainiak “Errimak Oinetan” ikuskizunaren emanaldia eskeiniko du Getariako Herri Eskolako Aretoan. Azaroak 30 Igandea, arratsaldeko 19tan.\nEmanaldiaren argazkiak hemen: http://haatik.com/argazkiak/argazkiak-errimak-oinetan/\nAulesti, Herriko Plaza\nPasai Antxo: soka-dantza\nPasai Antxo, Zumardia\nEkainaren 23ko gau magikoan, Pasai Antxoko Alkartasuna euskal dantza taldeak ere soka dantza egingo du. 22:30etan izango da Zumardian. Herritarrak txapela beltzarekin jaisteko animatu nahi ditu, bai eta eztarriak berotuta ekartzeko. "Orain arte behar,hemendik aurrera gari".\n1937, gogoaren bidezidorretatik\nDonibane Garazi, Zitadela\nHendaia, Gaztelu zahar pilotalekua\nOhi bezala, hilabetearen laugarren igandearekin, muxiko-saio bat izango dugu Hendaian, eguerdiko 11:30ean Gaztelu zahar pilotalekuan, 2013-2014 denboraldiko azken saioa, hain zuzen ere.\nSarrera irekia da. Ez da dantzari trebea izan behar parte hartzeko.\nAntolatzailea: Mutxiko Dantza Elkartea\nLezo. Herriko plazan\nHilabetearen bosgarren igandearekin, ekainaren 29an, 2013-2014 muxikoen denboraldiari amaiera emango diogu Lezon.\nOspakizuna 12etan hasiko da Herriko plazan muxikoak eta beste dantza herrikoiekin. Ondoren, bazkari herrikoia izango da. Amaitzeko, arratsaldean erromeria izango da.\nBazkari herrikoiak 22€ balioko du. Aldez aurretik tiketa hartzeko hona jo:\nTel. 634 450 960\nSopela, Jauregizar Plaza\nKukai dantza taldea.\nBilbao, Rekalde Auzoko Plaza\nUdaberri: San Joan bezperako emanaldia\nSanta Maria Plaza, Tolosa\nUrteroko gisan, Udaberri Dantza Taldeak emanaldi bat eskainiko du San Joan bezperan sua itzali ondoren.\nAiko: Iruñeko karrikadantza\nIruñea, Nikolas deuna plaza\nUrki Dantza Taldea, 20 urte\nAndoain, Bastero Kulturgunea\n"20 urte eta aurrera begira", Urki Dantza Taldearen ikuskizuna 20. urteurren ospakizunetan\nTolosa, Igeralde 2\nUdaberri Dantza Taldeak bere lokal berria inauguratzeko ekitalditxoa egingo du eta bertara gonbidatuta daude aurreko belaunaldietako partaide guztiak. Lokalaz gain ikusgai izango dira taldeko materiala, jantziak, musika instrumentuak eta urtetan zehar bildutako argazki eta bideoak ere.\nUztailaren 17tik 20ra Nazioarteko Folklore Jaialdia antolatu du Pasai Antxoko Alkartasuna euskal dantza taldeak. 50.urteurrena aitzaki hartuta eta beste herrialdeetako kulturekin harremanak estutu nahian, folklore jaialdia bultzatu dute asteburu honetarako. Herrialde katalanetatik Falcons de Villafranca taldekoak hurbilduko dira eta Portugaletik Grupo Folklorico de Barcelinhos taldekoak. Mi Nuevo Potosi izeneko elkarteak ere parte hartuko du festibalean. Euskal Herrian bizi dira azkeneko hauek, baina beren sorterriko dantzak egiten dituzte, Bolibiakoak. Eta noski, Alkartasuna euskal dantza taldea ere presente egongo da.\n-12:00-14:00 dantza tailerra hutsetik dantzan hasteko, "nivel cero patatero", mendizale ororentzat, oinez egiteko gai den edonorentzat. Guztiok barnean dugun dantzariari ateak zabaltzeko aukera paregabea. Eta gero bokata, zahatoa, tartera, babarrunak... depositoa betetzeko tartea. Eta ondoren...\n-15:30-17:00 erromeria, dantzan egiteko, tailerrean ikasitakoa eta etxetik ekarritakoarekin, elkarrekin tarte on bat pasatzeko. Gehiago irakurri\nBergara, txosna gunea\nBergarako jaien eta Gure Esku Dago ekimenaren egitarauen barruan, Herrixa Dantzan dantzaldia, Jainaga eta Narbaiza bikotearen zuzeneko musikaz eta Patxi Montero irakasleak gidatuta. Ohi bezala, plazako dantza tradizionalak proposatuko ditugu, maila errazean: sokan, bikoteka, korruan, taldeka... Helburua, animatu nahi duten herritarrek elkarrekin dantzan gozatzea. Antolatzaileak: Bergarako Udala eta Gure Esku Dago ekimena.\nAurten Barkoxeko gazteek hartu dute maskaradak prestatu eta herriz herri eramateko ardura.\n9:00etan Barrikadak, Kerestuen jokoak eta Aitzindari beltzen dantza\n15:30etan emanaldi nagusia.\nTolosa, Plaza Zaharra\nUdaberri Dantza Taldeak Tolosan antolatuko den Udalerri Euskaldunen Egunean parte hartuko du herriko beste hainbat eragilerekin batera eta herriko kaleetan barrena ibiliko da Lapurdiko inauterietako dantzak eskainiz.\nAiko Taldea Markinan\n‘Ezpata-dantzak eta ezteiak’.\nJuan Antonio Urbeltzek zuzendutako ikuskizuna\nDantza errazak ikasi eta dantzatzeko aukera.\nAlgorta, Telletxe plaza (metro geltokia)\nGidatutako dantzaldia, musika eta dantza tradizional ludikoa oinarri hartuta: sokan, lotuan, soltean, korruan, taldeka... denetarik. Musika zuzenean Jainaga eta Narbaizarekin. Dantza gidaria: Patxi Montero. Antolatzailea: Algortako jai batzordea\nAiko Taldea Errenterian\nErromeri eguneko egitarauan barruan, Aiko Taldearen emankizuna.\nErrenteria, Xabier Olaskoaga plaza\nAiko Taldearen ikuskizuna Errenteria Dantzan 2007 egitarauaren barruan\nAiko Taldea Arrigorriagan\nZigoitia (Araba), Ondategiko Bengolarra Parkea\nBergara, San Martin plaza\nGidatutako dantzaldia, musika eta dantza tradizional ludikoa oinarri hartuta: sokan, lotuan, soltean, korruan, taldeka... denetarik. Musika zuzenean Jainaga eta Narbaizarekin. Dantza gidaria: Patxi Montero. Antolatzailea: Bergarako Udala (San Martin jaiak)\n“Gravité” “A Comme à Venir”\nBilbao, La Fundición\nL'Experience Harmaat- Fabrice Lambert/Paris\nHerrixa Dantzan 2014/09/11 20:00\nElorrio, txosna gunean.\nGidatutako dantzaldia, musika eta dantza tradizional ludikoa oinarri hartuta: sokan, lotuan, soltean, korruan, taldeka... denetarik. Helburua: herritarrok elkarrekin dantzan ondo pasatzea. Dantza gidaria: Patxi Montero. Antolatzailea: Txosnak (Elorrioko jaiak)\nAiko Lemoako jaietan\nGueñes, Herriko Plazan\nErrenteria, Gernika plaza.\nTxertubi taldeak dantzaldia eskainiko du Errenteriako Atlantikaldia jaialdi berrian.\nHamabi dantza / doinu berri aurkeztuko ditu emanaldi honetan.\nTaula gainean musika jotzen izango dira Amaiur Cajaraville (kontrabaxua), Txus Aranburu (soinua, pianoa eta perkusioa) eta Arkaitz Miner (arrabita, mandolina eta perkusioa). Plazan dantza gidatzen, Patxi Montero. Eta soinua zaintzen, Jonan Ordorika.\nMaruri-Jatabe, Herriko Plazako Karpa barruan\n“Inauterien inguruan” J.C. Etxegoien “Xamar”en hitzaldia\nJuan Carlos Etxegoien “Xamar” filologo eta ikertzaile nafarrak euskararen kultura unibertsoa ikertu du, hizkuntzaren dimentsio antropologian sakonduz. Besteak beste, Orekan, Orhipean eta Euskara Jendea liburuak idatzi ditu hizkuntza izaki bizia dela eta bere inguruan kultura osatzen dela erakutsiz. Oraingoan inauteriek duten jatorria eta esanahia izango ditu hizpide, Zenbat Gara elkarteak prestatutako hitzorduen baitan.\nZaratamo, Herriko Plazan\nHeddy Maalem konpainia\nBilbo, Erribera merkatua\nDantzaldi ibiltariaren dantzaldia.\nBarakaldo, San Bizente\nLaguntasuna dantza taldeak gonbidatuta, Herrixa Dantzan dantzaldia emango dugu Barakaldoko San Bizente plazan. Musika tradizionala oinarrian, dantzarako egitarau ludikoa proposatuko dugu: sokan, korruan, taldeka, bikotean... denetarik. Helburua, adin ezberdinetako herritarrok elkarrekin dantzan ondo pasatzea. Dantza gidaria: Patxi Montero.\nLaudio, Lamuza Parkean\nHurrengo 100 elementuak


Euskerabili: ANIMALIARIK ANIMALIENAK GEU B2\nANIMALIARIK ANIMALIENAK GEU B2\nDenetarik egon behar denez, badaude batzuk animaliak pertsonak izango balira bezalaxe tratatzen dituztenak eta, egia esan, kasu hauetan ere ez dira gutxi tratu hau onartzen ez dutenak. Zuek horrelakoak bazarete edo erabat desberdinak bazarete komenta ezazue hurrengo berriek pentsarazten dizuetena.\nZure txakurrarentzako bikoterik nahi?\nZure txakurra gurutzatu nahi duzula eta ez duzula txakur aproposik aurkitzen? Ez kezkatu, “ 8 hanka” web orrialdean bilatzeko aukera izango duzu eta. Aipaturiko web-ean zure txakurraren datuak baita zeintzuk diren bere bertuteak ere uztea besterik ez duzu, hautagai egokiena agertuz gero, web-eak berak abisatuko baitizu.\nTxakurkideak aurkitzeaz gain, maskotak saltzeko, erosteko edo adopzioan hartzeko aukera ere baduzu. Txakurrak gustuko ez badituzu katuekin ere beste hainbeste egin dezakezu.\nGizon batek hiru urteko kartzela zigorrari egin beharko dio aurre ardi bati sexu erasoa egiteagatik.\n44urteko alemaniar bat bideoz grabaturik izan zen ardi batekin txortan ari zela. Animaliaren jabeak jarri zuen bideo-kamara zerbait arraroa gertatzen ari zelako susmoa baitzuen. Akusatuak delitua onartu du inolako azalpenik eman ez badu ere.\nTxakurren artean organo emaileak ere omen daude.\nBilboko txakur baten jabeak beren txakurraren bizia salba dezakeen beste txakur baten bila ari dira. Txakurrak odol- emaile behar du oso gaixotasun larria baitu. Orain arte tratatu duen albaitariak odol transfusioak egin dizkio baina dagoeneko ez du odol gehiagorik.


Zauriei begira, kazetaritzaren ispilutik • ZUZEU\nZauriei begira, kazetaritzaren ispilutik\n‘Egunkaria: 10 urte, hilabete 1 eta egun 1? izeneko ekitaldia antolatu zuen atzo Zarauzko Udalak, Modelo aretoan, Zarautzek eta zarauztarrek euskal prentsari egindako ekarpena eskertzeko eta aitortzeko. Egunkariaren itxieraren hamargarren urteurrena gogoan, Iñaki Uria zarauztarraren lana nabarmentzeaz gain, Lizardirengandik gaur arte zarauztarrek euskarazko prentsaren alde egin duten ekarpena eskertzea zen asmoa. Bidean, Zeruko Argia, Egunkaria Sortzen, Bartolo, Zarautz Egunkariaren Alde taldea, Fernando Muniozguren, Txaparro herri aldizkaria, Urola Kostako HITZA eta beste hainbat langile, talde eta egitasmo aritu dira Zarautzen euskarazko prentsari egundoko ekarpena eginez, eta horiek guztiek lekua izan zuten atzoko ekitaldian.\n[ argazkia: Gorka Rubio, Argazki Press / Berria ]\nAmaieran, zarauztarrek euskarazko hedabideen alde egindako lana aitortzeaz gain, alde guztietako kazetariek jasandako jazarpena eta erasoak ere gogoan izan genituen, “zabaldu diren zauri pertsonalak eta sozialak sendatzeko lagungarria delako, batzuek eta besteek pairatutako minaren errekonozimendua, biktima guztien aitortza, eta errekontziliazioan aurrera egiteko urrats sakonak ematea” dagokigula sinetsita.\nGari Berasaluze: “Zarautzen, bereziki, ezin dugu ahaztu Gorka Landaburu kazetariak jasandako atentatua ere. Inoiz baino gehiago, guztien aitortza eta minaren errekonozimendua beharrezkoak ditugu.”\nZehazki, honakoa da irakurri nuen testua:\nDuela hogei urte, 1993an, gaur ekitaldi hau aurkezten aritu den Gorka Arrese zutabegilea zen Euskaldunon Egunkarian. Uztailean, Lubakietatik izeneko zutabea idatzi zuen, Txiki eta Otaegi hil zituztenean jaio ginen hainbat gazte literaturaren lubakietatik tiroka hasiko ginela eta antzekoak iragarriz. Lubaki Banda izan zena bazetorrela plazaratu zuen Gorkak zutabe hartan. Ordurako bazekien zerbait Susa argitaletxeko editoreak. Hamazazpi urte nituen nik orduan, Susa aldizkaria Lubaki Bandako gazteon esku utzi zutenean. Utzi zigutenean, nolabait.\nHiru zenbaki argitaratu genituen, eta hiru zenbaki haiek osatzeko lanetan ezagutu nituen hemen oholtza gainean dauden hainbat lagun, Lasarteko erredakzioan, lehen Imanol Muruak bideoan esan duen moduan, Susa, Argia eta Euskaldunon Egunkaria eraikin berean baitzeuden.\nEgunkariarentzat, aldizkariarentzat eta argitaletxearentzat bizi ziren. Etxerako ordurik gabe, erredakzioa ia etxebizitza bihurtuta, gau bat baino gehiago bertan igarota, sinesten zutenaren alde dena emanez. Eskola horretakoak dira Imanol Murua Uria, Gorka Arrese, Iñaki Uria, Xabin Makazaga, lan kontuengatik gaur hemen ez dagoen Amagoia Iban, eta belaunaldi hartako beste hainbat eta hainbat. Eskola hartakoa zen Bartolo ere. Euskarazko egunkaria. Euskarazko aldizkariak. Euskarazko liburuak.\nUrte haietan, Euskaldunon Egunkariak larunbatero argitaratzen zuen literatura gehigarria egiteko Lubaki Banda hartako gazteren bat proposatzeko eskatu zioten Gorkari, eta horrela hasi nintzen Egunkarian, dinosauro hauek irakasletzat nituela. Denok ere, gaur baino 20 urte gutxiago genituen.\nTxumai Iturriarekin egin ohi nuen erredakziorako bidea, autoan. Txumai, zehazki, Zarauzko Udaleko zinegotzia zen urte haietan, HBko zinegotzia, eta autoa erre zioten. Lanetik etxera eta etxetik lanerako bidai haietan, Txumai, Karlos edo Amagoiarekin, Egin egunkarian Zarauzko albisteen kazetaria izateko aukera aipatu zen, Imanol Arruabarrenak lekukoa pasatzea eskatu zuelako, eta bidaideek lan askorik gabe konbentzitu ninduten lan askoz gehiago hartzeko. Beste lan batzuekin batera, biak uztartzen nituen: Euskaldunon Egunkariako literatur gehigarria, eta Egin egunkariko Zarauzko albisteak.\n1998ko uztailean itxi zuten Egin egunkaria. Xabier Salutregi zuzendariak kartzelan jarraitzen du oraindik, Teresa Toda kazetariarekin batera. Baita Xabier Alegriak ere. Bost urte geroago Egunkariari heldu zitzaion mamua bizirik zegoen ordurako. Bidean eraman zituen Ardi Beltza eta Kale Gorria aldizkariak ere, Egunkaria irentsi baino lehenago.\nEgunkaria auzian, mamuak ez zuen nahikoa izan kolpe bakarrarekin, eta Martxelo, Iñaki eta gainerako arduradunen atxiloketarekin eta Egunkariaren itxierarekin hasitakoa, hilabete batzuk geroago errepikatu nahi izan zuen, auzi ekonomikoarekin. Auzi horrek zabalik segitzen du oraindik. Epaiketaren esperoan daude auzipetuak, eta ez nolanahiko kartzela zigor eskaerekin, gainera. Tartean dago Iñaki Uria zarauztarra ere. Auzipetuetako batek otsailaren 20an gogoratu zuen moduan, auzi ekonomikoa zabalik dagoen bitartean, Egunkariaren zauriak odoletan segitzen du oraindik, bizirik.\nOdola eta zauriak aipatuta, Zarauzko Udalaren izenean, herri honetan jazarriak eta erailak izan diren kazetariak badirela gogoratu behar dut ezinbestean. Udal ordezkari gisara, eredu izatea dagokigu eman beharreko urratsetan. Horregatik, zabaldu diren zauri pertsonalak eta sozialak sendatzeko lagungarria delako, batzuek eta besteek pairatutako minaren errekonozimendua, biktima guztien aitortza, eta errekontziliazioan aurrera egiteko urrats sakonak ematea dagokigu. Zentzu horretan, kazetarien eta hedabideen aurkako ekintzak gogoratu behar ditugu: GALek hildako kazetariak, ETAk hildako kazetariak, zenbait hedabideren egoitzek izandako atentatuak, beste zenbait hedabideren aurkako sarekadak, epaiketak, torturak eta bidegabekeriak. Eta Zarautzen, bereziki, ezin dugu ahaztu Gorka Landaburu kazetariak jasandako atentatua ere. Inoiz baino gehiago, guztien aitortza eta minaren errekonozimendua beharrezkoak ditugu.\nEz nuke gaurko ekitaldia amaitu nahi, ekitaldiaren helburua nabarmendu gabe: Zarautzek eta zarauztarrek euskarazko prentsaren alde egindako jarduna eskertzea. Prentsa idatzira mugatu gara batez ere, baina jakin badakigu, telebistan eta irratian ere, kate pribatuetan zein libreetan, hamaika zarauztar ari dela lanean, gaur hemen aitortu nahi izan dugun ekarpenaren antzekoa eginez, beste formatu batzuetatik. Telebistan eta irratian ez ezik, baita sareko albistarietan ere. Horiek ere gogoan ditugu.\nGuztiei, beraz, mila esker euskaratik eta euskaraz Lizardik noranahikoa amesten zuen hizkuntza larrekoa lau haizetara zabaltzeagatik.\nEkitaldian zehar banatu ditugun oroigarriak, ekitaldi honetarako Manu Urbieta artista zarauztarrak berariaz egindakoak dira. Benetan ederrak. Egindako bidea eta lan ederra eskertzeko, baditugu beste bi ere: Martxelo Otamendirentzat, eta Imanol Muruarentzat. Beraiek jasoko dituzte, baina nolabait, gaur hemen aitortu eta eskertu nahi izan dugun belaunaldi eta ekarpen baten ordezkari gisara. Zuen txaloak beraientzat dira.\nEkitaldia amaitu eta oholtzatik jaitsi orduko Gorka Landaburu kazetaria hurbildu zitzaidan, eskerrak ematera. Eskua luzatu zidan. ETAren lehergailu batek zartatutako eskua. Lander Garrok azaroan sentitu eta idatzitakoaren antzeko zerbait sentitu nuen nik ere. Hemen testua.\n· Nire tokia (Lander Garro, GARA, 2012-11-22).\nKontu honi buruzko informazio osagarria eta estekak:\n· Aitorpena euskal prentsari (Berria, 2013-03-22).\n· Nire tokia (Lander Garro, GARA, 201211-22).\nGari Berasaluze cc (Jatorrizkoa hemen)\nKrisiak areagotutako topikoak desegiten\nGatazka politikoari buruzko eztabaidan ezberdintasunak nagusitu dira (goiz kronika)\nZer duzu buruan “Zauriei begira, kazetaritzaren ispilutik”-ri buruz\nxabilarra 2013-03-22 11:04\nRT @zuzeu: Zauriei begira, kazetaritzaren ispilutik, @kalaportu-ren testua ekarri dugu http://t.co/L1Z3WopJP9